Londa eby’Okwesanyusaamu Ebirungi | Okwagala kwa Katonda\nOkulondawo eby’Okwesanyusaamu Ebirungi\n“Mukolenga ebintu byonna olw’okuweesa Katonda ekitiibwa.”—1 ABAKKOLINSO 10:31.\n1, 2. Twandisazeewo tutya ku bikwata ku by’okwesanyusaamu?\nKUBA akafaananyi ng’ogenda okulya ekibala ekiwooma ennyo, kyokka ogenda okwetegereza nga kivunzeeko oludda. Kiki kye wandikoze? Wandiridde ekibala kyonna, nga n’ekitundu ekivundu okitwaliddemu? Wandikisudde? Oba wandisazeeko ekitundu ekivundu n’okisuula n’olya ekirungi? Wandisazeewo kukola ki?\n2 Eby’okwesanyusaamu bisobola okufaananyizibwa ku kibala ekyo. Oluusi oyinza okuba ng’oyagala okwesanyusaamu, naye ng’okimanyi nti eby’okwesanyusaamu ebisinga obungi leero bibi nnyo. Kati olwo wandikoze ki? Abamu bayinza obuteeloboza mu bya kwesanyusaamu. Abalala bayinza okusalawo obuteesanyusa mu ngeri yonna okusobola okukakasa nti beewala ekintu kyonna ekibi. Kyokka ate abalala beewala eby’okwesanyusaamu ebibi naye oluusi ne balondawo ebirungi. Ggwe wandisazeewo ki okusobola okwekuumira mu kwagala kwa Katonda?\n3. Kiki kye twetaaga okumanya?\n3 Abasinga obungi ku ffe twandironzeewo eby’okwesanyusaamu ebirungi ne twewala ebibi. Twetaaga okwesanyusaamu naye twandironzeewo eby’okwesanyusaamu ebirungi byokka. N’olwekyo, twetaaga okumanya eby’okwesanyusaamu ebirungi n’ebyo ebitali birungi. Kyokka, ka tusooke twogere ku ngeri eby’okwesanyusaamu bye tuba tulonzeewo gye biyinza okukwata ku kusinza kwaffe.\n“MUKOLENGA EBINTU BYONNA OLW’OKUWEESA KATONDA EKITIIBWA”\n4. Okwewaayo eri Yakuwa kirina kakwate ki n’eby’okwesanyusaamu bye tulondawo?\n4 Emabegako awo, nnamukadde omu Omujulirwa wa Yakuwa eyabatizibwa mu 1946 yagamba nti: “Nkola kyonna kye nsobola okulaba nti sisubwa kwogera okukwata ku kubatizibwa era nzisaayo nnyo omwoyo, nga gy’obeera nti ndi omu ku abo abagenda okubatizibwa.” Lwaki akola bw’atyo? Yannyonnyola nti, “Okukijjukira bulijjo nti nneewaayo eri Yakuwa kinnyambye nnyo okusigala nga ndi mwesigwa.” Awatali kubuusabuusa, okkiriziganya n’ebigambo ebyo. Bw’okijjukira nti wasuubiza Yakuwa nti ojja kumuweereza obulamu bwo bwonna, kikukubiriza okugumiikiriza. (Soma Omubuulizi 5:4.) Mu butuufu, okufumiitiriza ku kwewaayo kwo kirina kye kijja okukola ku ngeri gy’otunuuliramu omulimu gw’okubuulira awamu n’embeera endala zonna ez’obulamu bwo—nga mw’otwalidde n’eby’okwesanyusaamu. Ekyo omutume Pawulo yakikaatiriza bwe yali awandiikira Abakristaayo ab’omu kiseera kye. Yabagamba nti: “Obanga mulya, nga munywa, oba nga mukola ekintu ekirala kyonna, mukolenga ebintu byonna olw’okuweesa Katonda ekitiibwa.”—1 Abakkolinso 10:31.\n5. Eby’Abaleevi 22:18-20 watuyamba watya okutegeera okulabula okuli mu Abaruumi 12:1?\n5 Buli ky’okola kirina akakwate n’enkolagana yo ne Yakuwa. Mu bbaluwa gye yawandiikira Abaruumi, Pawulo yakozesa ebigambo eby’amakulu okusobola okuyamba bakkiriza banne okutegeera ensonga eyo. Yabagamba nti: ‘Muweeyo emibiri gyammwe nga ssaddaaka ennamu, entukuvu, esanyusa Katonda, kwe kuweereza kwammwe okw’amagezi.’ (Abaruumi 12:1) Omubiri gwo guzingiramu ebirowoozo byo, omutima gwo, n’amaanyi go. Bino byonna obikozesa mu kuweereza Katonda. (Makko 12:30) Okuweereza Katonda n’omutima gwaffe gwonna Pawulo akuyita ssaddaaka. Ekigambo “ssaddaaka” kirimu okulabula okuteeyoleka butereevu. Mu Mateeka ga Musa, Katonda teyakkirizanga ssaddaaka eyalingako obulemu. (Eby’Abaleevi 22:18-20) Mu ngeri y’emu, singa ssaddaaka ey’eby’omwoyo Omukristaayo gy’awaayo ebaako obulema obw’engeri yonna, Katonda tagikkiriza. Naye ekyo kiyinza kubaawo kitya?\n6, 7. Omukristaayo ayinza atya okwonoona omubiri gwe, era kiki ekiyinza okuvaamu?\n6 Pawulo yakubiriza bw’ati Abakristaayo b’e Rooma: “Temuwayo emibiri gyammwe, eri ekibi.” Ate era yabagamba nti, ‘mufiise ebikolwa by’omubiri.’ (Abaruumi 6:12-14; 8:13) Nga tannayogera bigambo ebyo, yali ayogedde ku bimu ku ‘bikolwa eby’omubiri.’ Abantu abatatuukiridde boogerwako bwe bati: ‘Akamwa kaabwe kajjudde okukolima.’ ‘Ebigere byabwe byanguwa okuyiwa omusaayi.’ “Tebatya Katonda.” (Abaruumi 3:13-18) Omukristaayo ayinza okwonoona omubiri gwe singa akozesa ‘ebitundu bye,’ eby’omubiri okwenyigira mu bikolwa ebibi ng’ebyo. Ng’ekyokulabirako, singa Omukristaayo asalawo okulaba ebifaananyi eby’obuseegu oba ebyo ebirimu ettemu, aba ayonoona omubiri gwe. Buli kintu ky’akola mu kusinza Yakuwa kiba kifuuse ssaddaaka etali ntukuvu era etasiimibwa Katonda. (Ekyamateeka 15:21; 1 Peetero 1:14-16; 2 Peetero 3:11) Omuntu bw’asalawo okwesanyusaamu mu ngeri etasaana ebivaamu tebiba birungi n’akamu.\n7 Kya lwatu, eby’okwesanyusaamu Omukristaayo by’aba alonzeewo biyinza okubaako ekirungi oba ekibi kye bimukolako. N’olwekyo, tusaanidde okulonda eby’okwesanyusaamu ebinaatusobozesa okunyweza enkolagana yaffe ne Katonda so si ebyo ebinaagyonoona. Kati ka twogere ku ngeri gye tuyinza okumanyaamu eby’okwesanyusaamu ebirungi n’ebitali birungi.\n8, 9. (a) Eby’okwesanyusaamu biyinza kuteekebwa mu biti ki ebibiri? (b) Bya kwesanyusaamu ki bye tulina okwewalira ddala, era lwaki?\n8 Okutwalira awamu, eby’okwesanyusaamu biyinza okuteekebwa mu biti bibiri. Ekimu kirimu eby’okwesanyusaamu Abakristaayo bye balina okwewalira ddala, ate ekirala kirimu eby’okwesanyusaamu Abakristaayo bye bayinza okukkiriza oba okugaana. Ka tusooke twekenneenye ekiti ekisooka—eby’okwesanyusaamu Abakristaayo bye balina okwewalira ddala.\n9 Nga bwe twalaba mu Ssuula 1, eby’okwesanyusaamu ebimu bibaamu ebintu Bayibuli by’evumirira. Ng’ekyokulabirako, lowooza ku mikutu gya Intaneeti, firimu, programu za ttivi, n’ennyimba, ebikubiriza ebikolwa eby’ettemu, eby’obusamize, eby’obugwenyufu, awamu n’empisa endala embi. Okuva bwe kiri nti eby’okwesanyusaamu ng’ebyo ebibi biwa ekifaananyi nti ebikolwa ng’ebyo si bibi, Abakristaayo ab’amazima basaanidde okubyewala. (Ebikolwa 15:28, 29; 1 Abakkolinso 6:9, 10; Okubikkulirwa 21:8) Bwe weewala eby’okwesanyusaamu ng’ebyo ebitali birungi, oba olaga Yakuwa nti ‘okyayira ddala ekibi,’ era nti ‘weewalira ddala ebibi.’ Bw’okola bw’otyo, oba olina ‘okukkiriza okutaliimu bukuusa.’—Abaruumi 12:9; Zabbuli 34:14; 1 Timoseewo 1:5.\n10. Ndowooza ki ekwata ku by’okwesanyusaamu ey’akabi ennyo, era lwaki tusaanidde okugyewala?\n10 Kyokka, abamu bayinza okulowooza nti si kibi okulaba firimu oba emizannyo ebirimu eby’obugwenyufu. Bayinza okugamba nti, ‘Nsobola okulaba ebintu ng’ebyo mu firimu oba ku ttivi, naye siyinza kubikola.’ Okwo kuba kwerimba era endowooza ng’eyo ya kabi nnyo. (Soma Yeremiya 17:9.) Bwe kiba nti tunyumirwa okulaba ebyo Yakuwa by’avumirira, ddala tuba ‘tukyawa ekibi’? Singa tulaba, tusoma, oba ne tuwuliriza ebintu ng’ebyo entakera, omuntu waffe ow’omunda ajja kwonooneka. (Zabbuli 119:70; 1 Timoseewo 4:1, 2) Ate era bwe twemanyiiza okulaba ebintu ng’ebyo, tuyinza n’okubikola oba okubuusa amaaso ebintu ebibi abalala bye bakola.\n11. Kyeyolese kitya nti ebyo ebiri mu Abaggalatiya 6:7 bituufu ku bikwata ku by’okwesanyusaamu?\n11 Mu butuufu, Abakristaayo abamu beenyigira mu bikolwa eby’obugwenyufu olw’okuba baba beemanyiizizza okubiraba. Bamala kugwa mu bizibu ne balyoka bakitegeera nti ‘ekyo omuntu ky’asiga era ky’akungula.’ (Abaggalatiya 6:7) Naye ebizibu ng’ebyo biyinza okwewalibwa. Singa osiga ebintu ebirungi mu birowoozo byo, ojja kukungula birungi.—Laba akasanduuko “ Bya Kwesanyusaamu bya Ngeri Ki Bye Nsaanidde Okulondawo?” ku lupapula 67.\nBYA KWESANYUSAAMU BYA NGERI KI BYE NSAANIDDE OKULONDAWO?\nOmusingi: “Mukyawe ekibi, munywerere ku kirungi.”—Abaruumi 12:9.\nKinaasanyusa Katonda singa . . .\nebigambo ebiri mu nnyimba ze mpuliriza bindeetera okulowooza ku bintu ebitali biyonjo?—1 Abakkolinso 6:9, 10.\nnkoppa enjogera etasaana n’ebikolwa ebibi eby’abo ababa mu firimu ze ndaba?—Lukka 6:40.\nnzannya emizannyo egy’oku kompyuta egyoleka ebikolwa eby’ettemu oba eby’obugwenyufu?—Zabbuli 11:5, 7.\nemitindo gye njigiriza abalala nze si gye ngoberera nga nnondawo eby’okwesanyusaamu?—Abaruumi 2:21.\nOKUSALAWO NG’OSINZIIRA KU MISINGI GYA BAYIBULI\n12. Abaggalatiya 6:5 lulina kakwate ki n’eby’okwesanyusaamu, era bulagirizi ki bwe tuweebwa obukwata ku ebyo bye tulina okwesalirawo ffe kennyini?\n12 Kati ka twogere ku kiti eky’okubiri—eby’okwesanyusaamu ebibaamu ebintu Bayibuli by’etegamba nti birungi oba nti bibi. Buli Mukristaayo asaanidde okwesalirawo ekyo ky’alaba nga kye kisaanira bw’aba alondawo eby’okwesanyusaamu ebiri mu ttuluba eryo. (Soma Abaggalatiya 6:5.) Kyokka era ne bwe tuba tulondawo eby’okwesanyusaamu eby’engeri eyo, tulina obulagirizi obusobola okutuyamba. Bayibuli erimu emisingi egituyamba okumanya endowooza ya Yakuwa. Bwe tussaayo omwoyo ku misingi ng’egyo, tujja kusobola okutegeera ebyo ‘Yakuwa by’ayagala bwe biri,’ mu mbeera zonna, nga mw’otwalidde n’eby’okwesanyusaamu bye tulondawo.—Abeefeso 5:17.\n13. Kiki ekinaatuyamba okwewala eby’okwesanyusaamu ebiyinza okunyiiza Yakuwa?\n13 Kyokka, obusobozi bw’Abakristaayo obw’okutegeera tebuli ku kigero kye kimu. (Abafiripi 1:9) Ate era Abakristaayo bakimanyi nti bwe kituuka ku by’okwesanyusaamu, banyumirwa ebintu bya njawulo. N’olwekyo, tekisuubirwa nti Abakristaayo bonna bajja kusalawo mu ngeri y’emu. Wadde kiri kityo, gye tunaakoma okulowooza n’okufumiitiriza ku misingi gya Katonda, gye tujja okukoma okwewala eby’okwesanyusaamu eby’engeri yonna ebiyinza okunyiiza Yakuwa.—Zabbuli 119:11, 129; 1 Peetero 2:16.\n14. (a) Nsonga ki gye tusaanidde okulowoozaako nga tulondawo eby’okwesanyusaamu? (b) Tuyinza tutya okukulembeza Obwakabaka mu bulamu bwaffe?\n14 Bw’oba olondawo eby’okwesanyusaamu, waliwo ensonga endala enkulu gy’osaanidde okulowoozaako: ebiseera byo. Wadde ng’eby’okwesanyusaamu by’olondawo byoleka ebyo by’otwala okuba nga bisaanira, ekiseera ky’omala ku bintu ng’ebyo kiraga ekyo ky’otwala okuba nga kye kisinga obukulu mu bulamu bwo. Kya lwatu, ebintu eby’eby’omwoyo bye bisinga okuba ebikulu mu bulamu bw’Omukristaayo. (Soma Matayo 6:33.) Kati olwo kiki ky’oyinza okukola okusobola okukakasa nti okulembeza Obwakabaka mu bulamu bwo? Omutume Pawulo yagamba nti: “Mwegendereze nnyo engeri gye mutambulamu; temutambula ng’abatalina magezi naye ng’abalina amagezi, nga mukozesa bulungi ebiseera byammwe.” (Abeefeso 5:15, 16) Mazima ddala, singa ossaawo ekkomo ku biseera by’omala nga weesanyusaamu, kijja kukuyamba okufuna ebiseera okukola ebintu ‘ebisinga obukulu’—ebintu ebikuganyula mu by’omwoyo.—Abafiripi 1:10.\n15. Lwaki kya magezi okwegendereza ennyo nga tulondawo eby’okwesanyusaamu?\n15 Ate era kitwetaagisa okwegendereza ennyo nga tulondawo eby’okwesanyusaamu. Kino kitegeeza ki? Lowooza nate ku kyokulabirako eky’ekibala. Okusobola okwewala okulya ekitundu ekivundu mu butali bugenderevu, tosalako awo wokka awavundu wabula osala ekitundu kineneko. Mu ngeri y’emu, kya magezi okwegendereza ennyo nga tulondawo eby’okwesanyusaamu. Omukristaayo ow’amagezi teyeewala bya kwesanyusaamu ebyo byokka ebimanyiddwa nti bimenya emisingi gya Bayibuli, naye era n’ebyo by’ateekakasa, oba ebyo ebirabika ng’ebisaana naye nga mu ngeri emu oba endala biyinza okwonoona embeera ye ey’eby’omwoyo. (Engero 4:25-27) Singa onywerera ku kubuulirira okuli mu Kigambo kya Katonda kijja kukuyamba okwewala eby’okwesanyusaamu ng’ebyo.\nBwe tugoberera emisingi gya Katonda nga tulina eby’okwesanyusaamu bye tulondawo kiba kya bukuumi gye tuli mu by’omwoyo\n16. (a) Tuyinza tutya okulaga nti tulina endowooza ya Yakuwa ku nsonga ezikwata ku mpisa? (b) Okukolera ku misingi gya Bayibuli kiyinza kitya okufuuka ekitundu ky’obulamu bwo?\n16 Bwe baba balondawo eby’okwesanyusaamu, Abakristaayo ab’amazima okusookera ddala bafaayo nnyo okumanya endowooza Yakuwa gy’alina ku kintu ekyo. Bayibuli eraga endowooza Yakuwa gy’alina ku bintu ebitali bimu, ne ku mitindo gye. Ng’ekyokulabirako, Kabaka Sulemaani awa olukalala lw’ebintu ebiwerako Yakuwa by’akyawa, gamba nga, ‘olulimi olulimba, emikono egiyiwa omusaayi ogutaliiko musango, omutima ogugunja enkwe, ebigere ebidduka embiro okukola ebibi.’ (Engero 6:16-19) Endowooza ya Yakuwa yandikutte etya ku ndowooza yo? Omuwandiisi wa zabbuli atukubiriza nti: “Mmwe abaagala Yakuwa mukyawe ebibi.” (Zabbuli 97:10) Eby’okwesanyusaamu by’olondawo bisaanidde okulaga nti okyayira ddala ebyo Yakuwa by’akyawa. (Abaggalatiya 5:19-21) Ate era kijjukire nti ebintu ebiraga ekyo ddala ky’oli, by’ebyo by’okola mu kyama so si mu lujjudde. (Zabbuli 11:4; 16:8) N’olwekyo, bw’oba nga ddala oyagala okukiraga nti olina endowooza ya Yakuwa ku nsonga ezikwata ku mpisa, ojja kusalangawo ng’osinziira ku misingi egiri mu Bayibuli. Okukola ekyo kijja kufuuka kitundu kya bulamu bwo.—2 Abakkolinso 3:18.\n17. Nga tetunnalondawo bya kwesanyusaamu, bibuuzo ki bye tusaanidde okwebuuza?\n17 Kiki ekirala ky’oyinza okukola okusobola okukakasa nti weeyisa mu ngeri etuukana n’endowooza ya Yakuwa ng’olondawo eby’okwesanyusaamu? Lowooza ku kibuuzo kino: ‘Kino kinankolako ki era kinaakwata kitya ku nkolagana yange ne Katonda?’ Ng’ekyokulabirako, bw’oba olina firimu gy’oyagala okulaba, weebuuze, ‘Ebiri mu firimu eno binaakola ki ku muntu wange ow’omunda?’ Ka twogere ku misingi egirina akakwate n’ensonga eyo.\n18, 19. (a) Omusingi oguli mu Abafiripi 4:8 guyinza gutya okutuyamba okumanya obanga okwesanyusaamu kwe tulondawo kusaanira? (b) Misingi ki emirala egiyinza okukuyamba okulondawo eby’okwesanyusaamu? (Laba obugambo obuli wansi.)\n18 Omusingi omukulu gusangibwa mu Abafiripi 4:8, awagamba nti: “Ebintu byonna ebituufu, ebikulu, ebituukirivu, ebirongoofu, ebyagalibwa, ebyogerwako obulungi, ebirungi, n’ebitenderezebwa, mweyongere okubirowoozangako.” Kyo kituufu nti Pawulo yali tayogera ku bya kwesanyusaamu, naye yali ayogera ku kufumiitiriza okw’omu mutima, okusaanidde okubeera ku bintu ebisanyusa Katonda. (Zabbuli 19:14) Wadde kiri kityo, omusingi oguli mu bigambo bya Pawulo ebyo guyinza n’okukozesebwa ku nsonga ezikwata ku by’okwesanyusaamu. Mu ngeri ki?\n19 Weebuuze, ‘Ddala firimu, emizannyo egy’oku kompyuta, ennyimba, oba eby’okwesanyusaamu ebirala bye nnondawo bijjuza ebirowoozo byange ebintu “ebirongoofu”?’ Ng’ekyokulabirako, oluvannyuma lw’okulaba firimu emu, biki by’osigala ng’olowoozaako? Bwe biba nga bisanyusa, birongoofu, era nga bizimba, awo ng’omanya nti okwesanyusaamu okwo kubadde kusaanira. Kyokka bwe kiba nti firimu gy’olabye ekuleetera okulowooza ku bintu ebitali birongoofu, ekyo kiba kiraga nti okwesanyusaamu okwo kubadde tekusaanira era kuyinza n’okuba okw’akabi gy’oli. (Matayo 12:33; Makko 7:20-23) Lwaki? Kubanga okulowooza ku bintu ebitali biyonjo kitabangula emirembe gy’olina mu mutima, kyonoona omuntu wo ow’omunda, era kisobola okwonoona enkolagana yo ne Katonda. (Abeefeso 5:5; 1 Timoseewo 1:5, 19) Okuva bwe kiri nti okwesanyusaamu okw’engeri ng’eyo kuyinza okubeera okw’akabi gy’oli, beera mumalirivu okukwewala. * (Abaruumi 12:2) Beera ng’omuwandiisi wa zabbuli eyasaba Yakuwa nti: “Wunjula amaaso gange galeme kutunuulira bitagasa.”—Zabbuli 119:37.\nBwe baba balondawo eby’okwesanyusaamu, Abakristaayo basaanidde okwebuuza\nBinaakwata bitya ku nkolagana yange ne Katonda?\nBinaakola ki ku balala?\nNOONYA EBIGASA ABALALA\n20, 21. 1 Abakkolinso 10:23, 24 zirina kakwate ki n’okulonda eby’okwesanyusaamu ebirungi?\n20 Pawulo yayogera ku musingi omukulu ennyo gwe tulina okulowoozaako nga tusalawo ebyo ebitukwatako. Yagamba nti: “Ebintu byonna bikkirizibwa, naye si byonna nti bizimba. Buli muntu alemenga kunoonya bimugasa yekka, naye ebigasa abalala.” (1 Abakkolinso 10:23, 24) Omusingi ogwo gukwata gutya ku kulonda eby’okwesanyusaamu ebirungi? Weetaaga okwebuuza nti, ‘Eby’okwesanyusaamu bye nnondawo binaakwata bitya ku balala?’\n21 Omuntu wo ow’omunda ayinza obutakulumiriza nga weesanyusaamu mu ngeri emu era ng’okitwala nti okwesanyusaamu okw’engeri eyo ‘kukkirizibwa,’ oba kusaanira. Kyokka, singa okitegeera nti omuntu ow’omunda owa bakkiriza banno abaleetera okuwulira nti okwesanyusaamu okw’engeri ng’eyo si kulungi, oyinza okusalawo okukuleka. Lwaki? Kubanga toyagala ‘kukola kibi ku baganda bo’—oba ‘okwonoona eri Kristo,’ nga Pawulo bwe yagamba—ng’okifuula kizibu nnyo eri bakkiriza banno okubeera abeesigwa eri Katonda. Osaanidde okulowooza ku kubuulirira kuno okugamba nti: “Temwesittazanga [balala].” (1 Abakkolinso 8:12; 10:32) Leero, Abakristaayo ab’amazima bagoberera okubuulirira kwa Pawulo okwoleka okufaayo ku balala nga beewala eby’okwesanyusaamu ebiyinza okuba nga ‘bikkirizibwa’ naye nga ‘tebigasa.’—Abaruumi 14:1; 15:1.\n22. Lwaki Abakristaayo basaanidde okussa ekitiibwa mu ndowooza z’abalala ezaawukana ku zaabwe?\n22 Kyokka nno, waliwo engeri endala gye tuyinza okulaga nti tunoonya ebyo ebigasa abalala. Omukristaayo alina omuntu ow’omunda amukugira ennyo tasaanidde kulowooza nti bonna abali mu kibiina Ekikristaayo basaanidde okubeera n’endowooza ng’eyiye ku bikwata ku by’okwesanyusaamu ye by’atwala nti bye birungi. Singa aba n’endowooza bw’etyo, aba ng’omuvuzi w’emmotoka alowooza nti abavuzi abalala bonna abakozesa oluguudo lw’aliko basaanidde okuvugira ku sipiidi ye gy’avugirako. Endowooza ng’eyo si ya magezi. Okwagala okw’Ekikristaayo kujja kuleetera oyo alina omuntu ow’omunda amukugira ennyo okussa ekitiibwa mu bakkiriza banne abalina endowooza ezaawukana ku yiye ku by’okwesanyusaamu, kasita baba nga tebamenye misingi egiri mu Bayibuli. Bwakola bw’atyo, aba alese ‘obutali bukakanyavu bwe okweyoleka eri abantu bonna.’—Abafiripi 4:5; Omubuulizi 7:16.\n23. Oyinza otya okukakasa nti olondawo eby’okwesanyusaamu ebirungi?\n23 Okusinziira ku ebyo bye tulabye, oyinza otya okulondawo eby’okwesanyusaamu ebirungi? Weewale eby’okwesanyusaamu eby’engeri yonna ebirimu ebintu Bayibuli by’egamba nti bibi. Goberera emisingi egiri mu Bayibuli egiyinza okutuyamba nga tulondawo eby’okwesanyusaamu ebitayogerwako butereevu mu Bayibuli. Weewale eby’okwesanyusaamu ebyonoona omuntu wo ow’omunda, era beera mwetegefu okwerekereza eby’okwesanyusaamu ebiyinza okwonoona omuntu ow’omunda ow’abalala, naddala owa bakkiriza bano. Bw’onookola bw’otyo, kijja kuweesa Katonda ekitiibwa era kikusobozese ggwe n’ab’omu maka go okwekuumira mu kwagala kwa Katonda.\n^ lup. 19 Emisingi emirala egikwata ku by’okwesanyusaamu giri mu Engero 3:31; 13:20; Abeefeso 5:3, 4; ne Abakkolosaayi 3:5, 8, 20.


Bukedde Online - Ow’emyaka 95 atambuza bigere okulamaga e Namugongo\nOw’emyaka 95 atambuza bigere okulamaga e Namugongo\nAbatuuze beekandazze ne baleka RDC ku mukolo...\nAbalamazi baagambye nti baakatambulira ennaku munaana nga basuubira wiiki ejja w’ennaaggweerako nga batuuse e Namugongo.\nBya S. Baagalayina\nEKIMU ku bibinja by’Abalamazi abatambuza ebigere okuva e Bushenyi kituuse e Lukaya mu Kalungu nga boolekedde Namugongo okwetaba ku lunaku lw’Abajulizi ba Uganda olw’okubaawo nga June 3.\nAbalamazi olwatuuse e Lukaya baagenze mu klezia ya St. Jude ne basoma mmisa ng’omuzeeyi ow’emyaka 95, Benard Tibyangye ye yasinze okucamula abantu olw’okutambula olugendo n’atafuna nkenyera yonna.\nJovita Busingye eyakulembedde abalamazi yagambye nti, baasimbula abantu 14, nga bonna bakyali balamu bulungi.\nTibyangye yategeezezza nti gu no mulundi gw’okusatu ng’alamaga e Namugongo ku bigere n’agamba nti kino akisobodde kuba yeekiririzaamu nti olugendo alusobola.\n“Bwe nnalaba nga mmazeeko omulundi ogusooka nakkiriza nti ddala nnina embavu. Nnasalawo okwebonereza ng’Abajulizi bwe beewaayo ne battibwa ate n’okwebaza Katonda okumpangaaza nga ndi mulamu bulungi,” Tibyangye bwe yakkaatirizza.\nAbalamazi abalala baalaze obuvumu nti we baatuukidde e Lukaya ng’ebigere tebinnazimba ate nga tebalina nkenyera yonna mu mibiri ddala bajja kutuuka e Namugongo nga balamu basobole okwetaba mu mmisa ey’ekitiibwa ku lunaku lw’Abajulizi.\nEngeri y'okutuuka e Namugongo


Bukedde Online - Babavunaana kwonoona bintu bya Bodaboda 2010\nEngeri Abdallah Kitatta gy'abadde apanga s...\nABA bodaboda abagambibwa okwoca ebintu mu ofiisi za Bodaboda 2010 bavunaaniddwa emisango okuli okwonoona ebintu, obwakireereese, okusaalimbira mu kifo ekitali kyabwe n’ekigendererwa eky’okutiisatiisa nnyini kyo.\nLubega (ku ddyo) eyeeyita ‘Kiwi’ ne munne ku mpingu mu kkooti e Mengo eggulo.\nAbaavunaaniddwa kuliko; Patrick Wamala, Hamza Kiggundu, Saul Katongole, John Bosco Ssebuufu, Luyombya, Mubiru, John Bosco Yiga ne Sulia Lubega eyeeyita Kiwi.\nBaasimbiddwa mu maaso g’omulamuzi Allan Nyakaana owa kkooti y’e Mengo eyabaddewo ku lwa munne Esther Nyadoi era omusango n’agwongezaayo okutuusa nga January 31, 2018 omulamuzi akola ku musango gwabwe lw’anaabeerawo.\nBaasabye okweyimirirwa kubanga emisango egibavunaanibwa tebagimanyi kyokka ne bategeezebwa nti okusaba kuno bajja kukukola ng’omulamuzi Nyadoi waali.\nAba bodaboda bwe baawulira nga Kitatta ne banne bakwatiddwa, ne basalawo okwesasuliza ku bintu bya Bodaboda 2010 n’okwokya ofiisi zaabwe.


Bukedde Online - Malaaya amubbye emitwalo 50\nMalaaya amubbye emitwalo 50\nTaata atemyeetemye abaana be 2\nKCCA esaze ebisale mu katale k'e Wandegeya\nNakitende ku poliisi.\nOMUGOBA wa bodaboda eyaguze malaaya okwesanyusaamu akiguddeko, malaaya bw’amukubidde kalifoomu mu loogi n’amunyaga emitwalo 50 n’adduka kyokka poliisi n’esobola okumukwata n’ezimugyako.\nBino byabadde Nyanama mu loogi eyitibwa A&D, Vincent Ssekabira avugira ku siteegi ya Swale e Mutundwe gye yatutte malaaya Joan Nakitende mu kiro ekyakeesezza olwomukaaga nga yamuggye mu bidongo ku Kabuusu n’amutwala beesanyaseemu.\nSsekabira agamba malaaya ono yamusanze ku Kabuusu ku lwokutaano ekiro n’amucakaza ekiro kyonna olwo ku makya g’olwomukaaga n’asalawo amutwaleko ewuwe beesanyusseemu wabula olwatuuseeyo, Nakitende ne yeekyusa olw’okuba waabaddeyo omwana.\nBeeyongeddeyo mu kaloogi akamu e Kitebi wabula Nakitende n’agaanayo ng’agamba nti alina loogi ye ennungi e Nyanama gy’amanyi olwo kwe kugenda mu loogi ya A&D.Agamba olwatuuse mu kasenge Nakitende ate n’ategeeza Ssekabira nti yabadde mu nsonga, Ssekabira n’asalawo abiveeko.\nSsekabira yategeezezza nti akaseera ako Nakitende yeefudde eyeekuba kalifuuwa we era awo ye we yakomye okutegeera n’addamu okutegeera ng’ali ku poliisi y’e Nyanama oluvannyuma lw’essaawa nnamba nga tamanyi biri ku nsi. Malaaya bamusuuza ssente Maneja wa loogi, Sepiriya Tumusiime agamba; “abaagalana bano bazze mu loogi ku ssaawa 12 ez’oku makya g’olwomukaaga ne bansaba akasenge ne basasula 10,000/-.\nWabula waabadde waakayita eddakiika nga ttaano zokka nga bayingidde ne mpulira omuntu akikiitanya geeti. Wano we natuukidde ne nsanga Nakitende ng’ayagala kufuluma naye ng’oluggi lumulemye okuggula.\nNamubuuzizza ekimutwala amangu nga baakayingira n’antegeeza nti yabadde ali mu nsonga, munne kyatakkiriziganyizza nakyo era n’amuleka agende. Namuggulidde n’afuluma naye omutima ne gunkubira okulaba omusajja kwe kugenda mu kasenge ke nabawadde ne mmuzuukusa nga tanyega ne ndowooza nti bamusse.\nNadduse ku siteegi e Nyanama ne nsanga Nakitende ng’alinnya bodaboda ne nkuba enduulu aba bodaboda ne bannyambako okumukwata ne tumukomyawo ku loogi ne yeegaana nti talina ky’amukoze era ne yeefuula amuzuukusa.\nNagenze okulaba ng’aggyayo kalifuuwa mu kakebe mbu yeefuuyira. Nagenze okuwulira nga ntandise okuwunga kwe kuteeka ekikofiira kyange ku nnyindo ne mpita bannange ne bamusibira mu kasenge ne nziruka ku poliisi e Nyanama eyazze n’emukwata.\nAkulira bambega ku poliisi e Nyanama, Munir Musoobo yategeezezza nti Nakitende bwe baamwazizza, ne bamusangamu ssente 280,000/- wabula n’ategeeza nti endala waliwo w’azikwese. Yasabye bamute agende azireete ng’ali yekka kye baagaanyi naye n’agaana okugendayo n’omuntu yenna. Yagguddwaako emisango egy’enjawulo ku fayiro SD: 05/06/08/16.\nMelody kampeyini tezimusaze nga bannabyabufuzi\nAmazon FC ewangudde ez'e Masajja\nAbabaka bakunyizza Kayihura ku by'okusindika Abapoliisi e Somalia\nUganda ekwata kyakubiri mu nsi yonna okugwamu obubenje


Bukedde Online - Ani akkiriza 'bayinvesita'abajja kuno okutunda endeku ne niigiina?\nBesigye ne Bukenya ani ayinza okukamula Museveni akatuuyo mu 2016?\nAbapoliisi kati bakuba n'obutayimbwa?\nKATI giweze emyaka mingi nga mu kizimbe kya Maria Galleria mu Kampala, abatundako obutambi bwa firimu n’ennyimba Bayindi n’Abachina abajja nga bayinvesita!\nKu Wilson Road, Abachina, Abayindi n’Abapakistan baamumalawo! Batunda buviiri bw’abakyala, niigiina n’obugatto bw’amasanda!\nBw’otuuka e Kireka, supamaketi y’Abachina eriwo tetunze bicupuli beereka batyo, ate Obuchina bungi nnyo nga ne kapito waabwe taweza bukadde 20 muli n’obuza nti teri Bannayuganda bayinza kukola bizinensi zino? Bano batugasiza wa?\nE Bweyogerere era bwe kiri, Abachina beekwasiza mu kasupamaketi kaabwe, mwe batunda ebintu bingi eby’ebicupuli! Abayindi, Abachina, Abanigeria, Abalundi ne Bannakenya bazinzeeko Mukono, Najjanankumbi, Bwaise era abamu batandise n’okugula ettaka n’okuligobako abatuuze ekitakkirizibwa.\nOkimanyi nti abamu batamndiseewo n‘amakanisa g’Abalokole, ne bakung’aanya omudidi gwa ssente nga bwe bazizza ewaabwe?\nOlowooza Bannayuganda e Buyindi, e China oba e Japan beegiriisa nga ffe bwe tuleka abagwira?\nOno Omukorea Li Weng abadde apangisa kazigo e Lusaze nga mw’akwatira abakazi.\nOmusomi wange, abagwira bano bajja batya mu Uganda? Tekisoboka okuba nga waliwo ekkobaane n’abo abaafuna edda olukusa olubakkiriza okukolera muno, ne balyoka bajja ne batukinako?\nEnsonda mu poliisi ziraga nti ne mu Gavumenti mulimu abakungu, nga bo bizinensi yaabwe ya kuyingiza muno bagwira n’okubafunira ebiwandiiko ebiboogerako, olwo bo ne beeriisa omusimbi!\nEnkola eriwo ya kuyita bayinvesita, be twakazaako erya bamusigansimbi. Bangi bazze ne batandikawo n’amakampuni, ne babaggyako n’emisolo egimu naye nga baleese babbi!\nE Luzira gye buvuddeko, baaklwakwatayo Omuyindi eyali asiika kabalagala! Gye bujja, Abayindi n’Abachina bajja kutandika okusiika capati.\nBangi bw’obabuuza beeyita Bannayuganda, olwo ne bakola n’obulimu obutakkirizibwa. Naye ng’oyawula otya Omuyindi Munnayuganda n’atali? Baabadde basaba babafuule eggwanga, naye olaba bajja kati nga mu Konsitityusoni yaffe temuli Bayindi, bwe banaabakkiriza ng’eggwanga gunaaba gutya?\nMw. Mwasa Mugenyimubi, omukulembeze mu Muzaana zooni mu Kisenyi agamba nti mu Uganda abagwira bangi obasanga batunda buduuka, okufumba emmere mu birabo, okuweereza ku bizimbe ebizimbibwa n’emirimu emirala egyandikoleddwa Bannayuganda.\n“Abagwira bano naddala Abachina, Abayindi, Pakistan n’abalala be wandirowoozezza nti bagenda kutandikawo emirimu oba ebintu eby’amaanyi ng’amakolero bakwewuunyisa okubasanga nga beekomekedde mu kaduuka kamu abantu nga kkumi batunda bugatto bwa niigiina”, Mwasa bw’agamba.\nUganda ebalirirwa okubaamu abagwira abatakkirizibwa emitwalo 35. Bangi ku bano babadde beekweka mu Kampala, naye kati bw’ogenda e Jinja, Mbale, Mukono, Wakiso n’e Masaka batuuse.\nMu Kisenyi, ekitundu ekisinga kyafuuka kya Basomali, E Kabowa, Abasudani bakizinzeeko wadde olutalo mu nsi yaabwe lwaggwa dda!\nHassan Kato, omusuubuzi mu katale ka Park yard agamba nti ng’oggyeeko abagwira abayingira nga bayinvesita, waliwo ekizibu ky’abagwiira abalala abajja muno nga babundabunda kyokka ne bagaana okudda ewaabwe ng’embeera eteredde.\n“Kwewuunyisa nti mu mawanga amalala wadde agatuliraanye, tosobola kumala gabeerayo kyokka ffe wano abantu bajja ng’abanoonya obubudamu oluyitawo akaseera nga bafuuka bannansi n’okutandika okutigomya bannansi naddala ku ttaka”, Kato bw’agamba.\n‘Waliwo olukwe lw’okuyingiza abagwira’\nBAVUGANYA MU BUSUUBUZI\nSsentebe w'ekibiina ekigatta abasuubuzi mu Uganda ekya KACITA Uganda, Mw. Everest Kayondo agamba nti bamaze ebbanga nga basaba Gavumenti okussaawo embeera etangira abagwira okukola buli mulimu bannansi gwe basobola okukola kyokka tefaayo.\nBernard Randall baamukwata lwa kulya balenzi bisiyaga.\n“Bw'otunuulira emirimu emirala naddala eky'ekikugu ng'obusawo, abasomesa, ebyobufuzi n'ebirala olina kubeera Munnayuganda okugikola kyokka obusuubuzi baabuggula, buli asobola nga tebafudde ku ggwanga gy'ova.\nKino kirungi kyokka olw'okuba nti embeera ze tukoleramu za njawulo okuviira ddala ku mawanga gaffe kuba bannaffe abagwira Gavumenti zaabwe ziriko bye zibawa ebibawa enkizo ku ffe ate n'eyaffe n'ebongera ng'obutasasula musolo okumala ebbanga ekituggya mu bizinensi.\nTetwagala Gavumenti ewere abagwira okukolera muno, wabula twagala bakole emirimu egyetaagisa ssente ennyingi ze tutasobola gamba nga wooteeri, amalwaliro, amakolero n'ebirala”, Mw. Kayondo bw'agamba.\nMusa Lwanga omusuubuzi ku Mutaasa Kafeero Plaza agamba nti “omwaka oguwedde mu bikwekweto ebyakolebwa minisitule y'ensonga z'omunda, waliwo abagwira abaalina ebiwandiiko ebiraga nti bayinvesita kyokka nga balina amaduuka ga kapito wa 200,000/-, nga batunda buviiri bwa bakyala!\nKino Mw. Kayondo akinenyeza Gavumenti gy'agamba nti obukwakkulizo bwe yassaawo eri omugwira alina okukolera kuno bunafu gamba okubeera n'emitwalo 10 gyokka egya Doola n'agamba nti gyandiyongezeddwa okutuuka ku mitwalo gya Doola 50.\nMu ngeri y'emu agamba nti ssente zino zandimazenga kuyisibwa mu bbanka y'eggwanga enkulu (Bank of Uganda), kubanga bbanka z'obusuubuzi eziriwo zzo tezigoberera kukakasa ssente ziri ku akawunti ya muntu n'engeri gye zikozeseddwaamu. Kale emitwalo gya Doola 10 giyinza okuyingiza muno abagwira nga 20, nga zikyusa bukyusa akawunti.\nOkugeza Omuyindi oba Omuchina omu bw’ajja, wayita emyezi ebiri n’omulala n’ajjira ku ssente ze zimu ezaaleeta eyasooka.\nBw’otuuka ewa Bbakuli n’e Kampalamukadde, Abayindi n’Abachina bangi abasula mu nnyumba emu. Awo we basinziira ne bakola mu biduuka mu Kampala okutuusa lwe baneetongola.\nEBIZIBU KU BWAGWIRA\nMw. Kayondo agamba nti bwe bagenda okusuubula e China, abantu naddala Abachina boogera mu lulimi lwe bategeera obulungi era abeera agula nga n'atunda aguza muntu we ate nga ffe kikwetaagisa omuvvuunuzi era bakuguza ng’aguza omugwira.\nNgoggyeeko ebyo abagwira abasinga Gavumenti zaabwe zibaddiza ebitundu 20 ku 100 ku musolo gwe basasula era bangi bagenda okutuuka wano ng'agenda kukola magoba.\nAbasuubuzi abasinga tutambulira mu kwewola kyokka bbo ewaabwe babawolera ku magoba ga bitundu 4 ku 100, wano mu Uganda amagoba ga 23-25 ku 100 ekituggya mu bizinensi.\nBano bayingira tulowooza bagenda kutuyamba kyokka bakola gwa kunyuunyuunta ggwanga anti buli magoba ge bakola bagazza waabwe.\nAbagwiira y'emu ku nsonga eziviirako ssente z'obupangisa okupaala buli lukya anti bbo bwe babeera baagadde ekifo bakitwala kubanga basasula mwaka ate ng'abasuubuzi ba kuno basasula myezi esatu ekinene. Kayondo agamba nti singa Gavumenti tebaako ky'ekola mu bwangu, mu myaka 3-5 mu maaso Bannayuganda bangi bagenda kuba nga bavudde mu busuubuzi nga busigadde mu mikono gy'abagwira.\nMw. Benjamin Katuna, omumyuka w'omwogezi w'ekitongole ekiyingiza muno abagwira abayingira mu ggwanga mu minisitule y'ensonga z'omunda agamba nti abagwira balina kinene kye bongera ku nkulaakulana y'eggwanga.\n“Tusaanye okukimanya nti tewali ggwanga lisobola kukula lyokka era abagwira bano tubafunamu ssente eziri mu buwumbi obusoba mu 50 buli mwaka okuva mu misolo ne layisinsi z'okukolera muno nga zino zibeera wakati w'omwaka gumu n’esatu.\nBano natondawo emirimu eri Bannayuganda okuyita mu kkampuni n'ebitongole bye batandikawo.\nWaliwo abagwira abaludde mu Uganda ne bafuuka bannansi olw'ebbanga lye bamaze gamba abali mu myaka egisukka mu 10. Bano abamu baafuuka bannansi kubanga mu kiseera ekyo obukwakkulizo bwali bukyali bunafu ng'Abayindi.\nAbamu baafuuka Bannayuganda olw'okufumbiriganwa ne Bannayuganda ate abalala baaweebwa amabaluwa g'obutuuze.\nMw. Katuna agamba nti Gavumenti efubye okufuuza abagwira abeeyingiza. “Omwaka oguwedde twakwata abagwira abasoba mu 600 ne tubazza ewaabwe olw'obutabeera na biwandiiko bituufu.\nAbagwira lwe baakwata olw’okwereeta mu Uganda.\nBannayuganda bamanye nti omulimu gw'okulondoola obutuufu bw'abagwira si gwa Gavumenti yokka wabula nabo. Singa olaba omugwira mu kitundu muloope ku poliisi tumukime,” Katuna bwe yagambye.\nObukwakkulizo ku bayinvesita\nOmuntu agenda okutandikawo bizinensi oba kkampuni ateekwa okuba ne kapito wa mitwalo gya doola 10 (eza wano obukadde 285).\nAte kisinziira ku bunene bwa bizinensi gy'ayagala okukola\nEkifo w'agenda okugissa. Talina kukosa butonde ne bannansi.\nAlina okuba ng’omusolo gw’asasula munene ddala.\nAlina okulaga ebbaluwa eva mu bakuumaddembe gy’ava.\nEbbaluwa emukakasa nga musigansimbi.\nEbbaluwa (layisinsi) okuva mu kitongole ekifuga ekitundu mw’agenda okukolera okugeza KCCA.\nEri ayingira okukola\nBano baweebwa ebbaluwa oluvannyuma lw'okukakasa nti obukugu bw'alina tebuliimu mu gwanga oba bwetaagibwa.\nKkampuni oba ekitongole ky'agenda okukolera kirina okumuwa ebiwandiiko byonna ebiweebwa bamusigansimbi singa abeera ng'agenda kukolera mugwira.\nAni akkiriza ‘bayinvesita’abajja kuno okutunda endeku ne niigiina?\nFUFA ekyabuliddwa ez'omupiira gwa Cranes ne Senegal\nOkufuna omukisa gwa Katonda kwa kawereege\nFamire y'omugenzi Namaganda eyombye ne Mbidde lwa bintu


Bukedde Online - Babakutte banoonya omwana omuwere ow'okugula ku bukadde 9\nE Rwanda bongezzaayo kalantiini\nCoronavirus: World Bank ewadde Kenya obukadde bwa ddoola 50 zibayambeko...\nAbantu 1,000 bafudde Corona mu lunaku lumu mu Amerika\nBabakutte banoonya omwana omuwere ow'okugula ku bukadde 9\nBaganda b'omugagga Kaaya owa KAKI Investments...\nEbya S6 bifuluma leero\nAdded 27th February 2019\nPOLIISI ekutte abakazi basatu e Kigo ku bigambibwa nti baabadde banoonya mwana omuwere ow’okugula.\nNalwasa (ku kkono) ne munne bwe baabakutte.\nAbasatu bano bakuumirwa ku poliisi y’e Kajjansi nga kuliko Esther Stella Nalwasa omusuubuzi e Masaka , Grace Nakazibwe ne Hasifah Tebasuulwa nga bonna b’e Masaka.\nBano we baabakwatidde baabadde mu mmotoka Premio UBD 912A era baabadde bagenze Kigo okusisinkana omuvubuka Abdu Miiro gwe bagamba nti gwe baabadde bakolaganye naye okubayambako okukutula ddiiru eno wabula n’abayitamu nabawaayo eri poliisi.\nPatrick Onyango, omwogezi wa poliisi mu Kampala n’emiriraano yategeezezza Bukedde ku Lwokubiri nti abakyala bano bakyali mu mukono gya poliisi era nga bambega baayo bakyagenda mu maaso n’okubakunya okusobola okubaggyamu ebisingako.\nYayongeddeko nti ekirala poliisi ky’ezudde abakyala bano guno gwandiba nga gwe mulimu gwe bakola nga kirabika baguluddemu kuba buli muntu y’ebuuza obuvumu gye baabuggye okusasula obukadde mwenda bafune omwana ate nga Nalwasa agamba nti yabadde agula mwana amutwalire omusiguze alina abaana bataano balamba.\nEMUKUNYIZZA N’ATEMA EMIRANGA\nWakati mu maziga Nalwasa yategeeszezza poliisi nti mukyala mufumbo ne bba Semanda era mugagga alina ssente naye eby’ekisenge byali tebitambula bulungi n’asalawo afuneyo omusajja omulala agire ng’amumalako ennyonta ate n’amwagala ekisusse.\nYategeezezza poliisi nti aludde ne bba ng’amulinamu abaana bataano wabula ng’omusiguze gwabadde tayogera mannya amulemerako amuzaalireyo omwana.\nBwe yanyumirizzaako mikwano gye be yakwatiddwa nabo ne bamuwa amagezi nti asobola okufuna omwana ng’aguze mugule okuva ku muntu.\nNalwasa agamba nti mukwano gwe ye yamufunira Miiro ow’e Mutungo- Kigo era n’amukakasa nga bw’asobola okumufunira omuwala eyaakazaala oba omuwala ali olubuto wabula ng’omwana tamwagala amusasulemu obukadde mwenda ye amuwe omwana amutwalire muganzi we.\nNalwasa yagambye nti olw’obutayagala kufiirwa musajja kwe kusalawo anoonye omwana amugule.\nWabula yabadde akyagenda mumaaso n’okunnyonnyola omuserikale kwe kumutegeeza nti ‘mu kiseera kino mwenna muli bakwate mubadde mwagala kubba mwana.”\nOnyango yategeezezza nti Nalwasa ne banne ababiri bagguddwaako omusango gw’okwagala okugula omuntu n’ekigendererwa ekitannaba kutegeerekera wabula nga poliisi ekyagenda mu maaso n’okubanoonyerezaako.\nWabaluseewo obutakkaanya wakati wa NRM ne People Power ku by'omulambo gwa Dan Kyeyune eyakubiddwa amasasi\nOmukazi yankweka omwana anfudde bbanka\nEngeri ekizimbe gy'ekyasseemu omwana e Mbuya\nE Rwanda bongezzaayo kalantiini...\nGavumenti ya Rwanda yalangiridde nti eyongezzaayo ennaku abantu ze balina okumala nga tebava waka okutuuka April...\nCoronavirus: World Bank ewadde...\nBbanka y’ensi yonna yawadde Kenya obuyambi bwa doola za Amerika obukadde 50 okuyambako mu kutangira okulwanyisa...\nAbantu 1,000 bafudde Corona mu...\nABANTU 1,047 olufudde mu Amerika ebintu ne bikyuka. Trump obuyinza bw’okuteekawo kalantiini n’okusibira abantu...\nBajjo ayagala Full-Figure amuliyirire...\nBajjo ayagala Full-Figure amuliyirire obukadde 500 lwa kumwonoonera linnya.


Bukedde Online - Seminti w’Omuzikiti omubbe amukwasizza\nSeminti w’Omuzikiti omubbe amukwasizza\nUCC egenda kuddamu okuwandiika zi leediyo...\nEyaganza aboomukwano beekobanye ne bamunyaga...\nKigambibwa nti Lubega, yasoose kulimbalimba omukuumi wa sitoowa y’Omuzikiti n’amugamba nti bagendeko mu firimu ku Paasika akawungeezi oluvunnyuma n’amulekayo n’adda ku sitoowa ne batikka seminti ne bamutwala e Kazo mu Angola mu Munisipaali y’e Kawempe.\nNajjuma nga bamutwala n’emu ku nsawo 46 ezaakwatiddwa ewuwe.\nBya REGINAH NALUNGA NE WASSWA B SSENTONGO\nPOLIISI e Matugga ekutte omukazi agambibwa okubba ensawo za seminti 46 okuva ku Muzikiti gwa Masgid Juma e Migadde.\nNuru Najjuma 42 omutuuze w’e Kazo Angola yakwatiddwa poliisi oluvannyuma lw’okusangibwa ne seminti eyabbiddwa ku Muzikiti.\nYakwatiddwa n’abalala Muhammed Sserunjogi ne Steven Kalinda ddereeva ku siteegi e Kigoogwa.\nOlukwe lw’okubba seminti lwalukiddwa Ismail Lubega omu ku bakozi ababadde bazimba ku Muzikiti guno.\nMuhammed Nnondo ssentebe w’Omuzikiti guno yategeezezza nti Lubega abadde mukozi waabwe ng’asomba mazzi mu kuzimba wabula era nga yeeyita Meddie Lubega.\nYagambye nti waliwo abantu abaalabye Lubega n’abantu abalala nga battika seminti ku mmotoka ekika kya loole ne batasooka kukissaako mwoyo kubanga omuvubuka ono babadde bamumanyi ng’omukozi w’oku Mumuzikiti.\nOluvannyuma omukumi yakomyewo okuva mu firimu nga sitoowa nzigule n’akizuula nti waliwo ebintu ebibbiddwa kwe kukubira ssentebe w’Omuzikiti n’amubuulira ekiriwo.\nOluvannyuma baagenze ku poliisi e Matugga ne baggulawo omusango guli ku fayiro nnamba SD;15/17/04/2017.\nOmuvubuka ono abadde agenda kumpebuula mu bantu benkulembera bampite omuyaaye kubanga sseminti ono ssente zaabwe ze basonda buli omu mu busobozi bwe" Nnondo bwe yategeezezza.\nPoliisi ng'eyambibwako ba mbega yakutte ddereeva eyavuze sseminti okutuuka kgye bamukwese ewa Najjuma mu Kazo Angola.\nEbizibiti byasangiddwayo Najjuma nagamba nti sseminti abadde wa ddiiru nga tebamuseera era buli nsdawo yagiguze 20,000/\nYe ddereeva Kalinda yagambye nti bamupangisizza nga tamanyi nti ebintu bibbe era yakoledde emitwalo 7.


Bukedde Online - Abayimbi balaze ekiddako ku ky'amateeka agaabasiddwaako\nOMUBAKA w’abakozi era eyali Minisita omubeezi ow’ebyemizannyo, Charles Bakkabulindi akung’anyizza abayimbi, bannakatemba abeegattira mu bibiina ebisoba mu 20 batwale okwemulugunya kwabwe ku mateeka g’abayimbi ne bannakatemba mu Palamenti. Bakkabulindi eyasisinkanye abayimbi, bannakatemba, bapulomoota n’abakwatibwako amateeka abalala ku Pope Paul ku Ssande, yabagambye nti mu Palamenti we bagenda okukunyiza minisita ababuulire lwaki yaleeta amateeka amakakali abayimbi ne bannakatemba ge basuubira nti gagenda kubaggya mu bizinensi nga gatta ebitone byabwe.\nEmma Carlos, Kaye Wisdom, Hannington Bugingo , Anita Sseruwagi, Charles Bakkabulundi ne Emma Carlos.\nOMUBAKA w'abakozi era eyali Minisita omubeezi ow'ebyemizannyo, Charles Bakkabulindi akung'anyizza abayimbi, bannakatemba abeegattira mu bibiina ebisoba mu 20 batwale okwemulugunya kwabwe ku mateeka g'abayimbi ne bannakatemba mu Palamenti. Bakkabulindi eyasisinkanye abayimbi, bannakatemba, bapulomoota n'abakwatibwako amateeka abalala ku Pope Paul ku Ssande, yabagambye nti mu Palamenti we bagenda okukunyiza minisita ababuulire lwaki yaleeta amateeka amakakali abayimbi ne bannakatemba ge basuubira nti gagenda kubaggya mu bizinensi nga gatta ebitone byabwe.\nBaakoze ‘notisi' nga bakulembeddwa ebitongole okuli ekya Copyright Institute of Uganda ekitaasa ebiyiiye ekya Center for Constitutional Governance ne Chapter Four Uganda era ebyasabiddwa Palamenti okutunula mu mateeka agaakolebwa mu 2019 okulung'amya abayimbi ne bannakatemba nga mwe muli okuggyamu agamu ku mateeka agabalemesa okukola n'okukyusa mu gamu ge baayise agalumira. OBUWAAYIRO OBULUMA ABAYIMBI\nGe basinga obutayagala mwe muli okusooka okutwala ewa minisita ebiyiiye omuli oluyimba, omuzannyo n'ekintu kyonna ekigwa mu kkowe eryo. Ekiyiiyiziddwa kirina okusooka okuzzibwa mu Lungereza minisita lw'ategeera alyoke asalewo okukkiriza kiragibwe eri abantu oba okukigaana.\nGgwe nnannyini kiyiiye ggwe osasulira buli mukungu eyeekebejja ekiyiiye kyo n'emitemwa emirala gyonna.\nBweruba luyimba lulina okwekebejjebwa ku buli mutendera, omuli okuluwandiika, okulussaamu ebidongo, n'okuluzannyamu video era ng'abakungu bonna abo abateekwa okusasulwa nnyini luyimba. Gwe mulundi ogusoose Bakkabulindi okusisinkana abayimbi ne bannakatemba abamutwala ng'omuyima waabwe mu bibiina mwe beegattira era nga mu lukiiko olwatudde ekiro, lwetabiddwaamu abakiise bana abaalondeddwa nti ne mu Palamenti be bamu ku bajja okugenda batuule mu ‘gallery' abagenyi abaabulijjo gye batuula.\nKwabaddeko Kaye Wisdom amyuka akulira abayimbi b'ennyimba z'eddiini, Hannington Bugingo ow'ekibiina kya Free My Heart Campaign ekirwanirira okuggyawo amateeka ago ate y'akulira aba komedi, Anita Sseruwagi omuwandiisi wa Artistes' union ekibiina ky'abakozi abayimbi mwe beegattira ne Emma Carlos ssentebe wa Managers' Association. Ebibiina ebirala ebyataddeyo okwemulugunya kwabyo ku mateeka ge baagala Sipiika wa Palamenti, Alitwala Rebecca Kadaga n'ababaka abalala bagabataseeko kuliko; Uganda Musicians Association (UMA), Uganda National Cultural Forum, Association of Film Practitioners Uganda, Audio Producers Association of Uganda n'ebirala.\nWabula mu by'okuwakanya amateeka waliwo abalina ebirowoozo eby'enjawulo nga Charles James Ssenkubuge agamba nti gonna si mabi kubanga n'ebyekitongole kya Uganda Communications Commission (UCC) ekigenda okusookanga okuwuliriza mu mizannyo n'enyimba nga tezinnayita, byaliwo ku mulembe gwa Iddi Amin ne Pulezidenti Museveni agenda okutuuka mu buyinza nga weebiri.\nYawadde eky'okulabirako ky'emizannyo gya Bakayimbira ebiri Gavumenti gye yasooka okutunulamu mu 2011 ne 2012 okuli Majambere, State of the Nation ne bagireka ne gizannyibwa kubanga obubaka baali babusabise nga kizibu omuntu owaabulijjo okubulaba. Yakubirizza banne nti wadde baagala gakyukemu nabo beetaaga bakweke obubaka obwo ekitongole kibitunulemu nga nakyo tekitegeera makulu


Abatta abantu nabo basaana battibwe, Museveni ayogedde ku by’okufa kwa Dr. Agaba – Watchdog Uganda\nPulezidenti Museveni ku ntaana mwe baziise Dr. Agaba\nPULEZIDENTI Yoweri Kaguta Museveni akangudde ku ddoboozi era nasaba Palimenti ne kitongole ekilamuzi okuvaayo okuteekawo amateeka amakakkali agagenda okukangavvula abatemu nga omutemu etteeka bwe limukwatako kiwa omulala eky’okulabirako abadde alowooza okutemula n’atakikola.\nMuseveni agamba nti nti ye akkiririza nnyo mu nkola ey’okutta omuntu aba asse munne mu bugenderevu kubanga kikolwa kikyamu ekitetagisa yadde okwewozaako.\nOkwogera bino Yabadde akyaliddeko aba Famire y’omugenzi Dr. Catherine Agaba ku kyalo Orurerembo mu Gombolola ye Kagongi mu Ankole gye yagenze okubakubagiza oluvanyuma lw’okufiirwa omwana wabwe, eyattibwa nasuulibwa mu kinnya kya kazambi mu maka agamu e Muyenga mu kampala.\nOno eyatuuseyo ku ssawa nga 2:00 ez’ekiro yatwaliddwa buterevu ku ntaana we baaziise Agaba era oluvanyuma n’ayogerako naaba famire ye beyategezezza nti yewunya enkola yamateeka mu Ggwanga etuuka n’okutitiibya abatemu nga baletebwa mu kooti okwewozaako.\n“Nze sikkiririza mu kumala budde nga bawozesa abatemu, era ekirungi wano waliwo n’ababaka ba Palimenti muveeyo mubage amateeka agagenda okukwata obuterevu ku batemu, nze nga omu ngamba atemudde omuntu bwamanyibwa naye attibwe awatali kumala budde” Museveni eyabadde omukambwe bwe yayogedde.\nMu kusooka Taata wa Agaba Fred Rutagamba yategezezza Pulezidenti nti simumativu ne mbeera omwana we gye yattiddwamu nti kubanga n’omuntu Poliisi gwe yakutte Ronald Obangakene bbo nga Famire tebasuubira nti yeyakoze obutemu buno nasaba Pulezidenti abayambeko mu kunoonya abatemu abatuufu.\nBobi Wine beats tight security in Magere, spotted in Bugiri District


Bukedde Online - Minisita Byandala akubye munnamawulire eng'uumi\nAbagagga bazzeeyo ku nnyanja awaali akabenje\nAbacongo bakwatiddwa lwa kutta muntu\nOmufumbo agambibwa okuwambibwa azuuse! Yee...\nMINISITA Abraham Byandala asabye akkirizibwe okuteese ne kaliisoliiso wa gavumenti mu misango egimuvunaanibwa egy’okwetaba mu mivuyo gy’oluguudo lwa Mukono - Katosi, egyaviirako Gavumenti okufiirwa ssente ezisoba mu buwumbi 24.\nMinisita Byandala ng'aliko omwami gw'ayogera naye ku kkooti y'abalyake n'abakenuzi e Kololo . EKIF: ALICE NAMUTEBI\nLooya wa Byandala, Ezekiel Nsubuga Mubiru ategeezezza omulamuzi Lawrence Gidudu ku kkooti y’abalyake n’abakenuzi nti Byandala yasazeewo okuteesa ne kaliisoliiso wa gavumenti mu nkola emanyiddwa nga [Plea Bargaining] emisango egimuvunaanibwa gisobole okuggwa nga tazze mu kkooti kumuwaako bujulizi.\nMu nkola eno singa kaliisoliiso wa gavumenti akkiriza okusaba kwa Byandala kitegeeza nti emisango gyonna egyamuggulwako agikkiriza era abeera aweebwa ekibonerezo ekitono oba okumusasuzza engassi.\nByandala akubye munnamawulire eng'uumi\nByandala olufulumye kkooti ate akkakkanye ku munnamawulire wa Bukedde Ttivvi, Judith Nalugwa n'amukuba ekikonde mu lubuto ng'amulanga kumutunuzaamu kamera ye.\nByandala agguddwaako omusango gw’okukuba munnamawulire ku poliisi ya Jinja Road oguli ku fayiro SD 35/23/03/2016.\nByandala avunaanibwa okukozeesa obubi ofiisi ye ssaako n’okujeemeera ebiragiro bya kaliisoliiso bwe yakkirizza ekitongole ky’enguudo okukola kontulakiti ne kkampuni ey’empewo emanyiddwa nga Etauw mu kukola oluguudo lwa Mukono, Kyetume, Katosi ne Kisoga - Nyenga, ekyaviirako gavumenti okufiirwa ssente ezisoba mu buwumbi obusoba mu 24.\nKkooti etadde omusolo ku buli nsako y'ababaka ba Palamenti\nAbagagga bazzeeyo ku nnyanj...\nABAGAGGA abaasimattuka akabenje k’eryato lya Mv Templa nga November 24, 2018 (emyaka ebiri emabega) ne mikwano...


Bukedde Online - Balamu bange bannemesa obufumbo\nBannaddiini mubuulire enjiri ekumaakuma abantu\nOmukazi ayagala kunkyawa\nAdded 18th February 2017\nOluggulawo atandika kuyomba nga bw’annangira obwenzi ssaako n’okunkaka akaboozi ng’ayomba okutuusa obudde okukya ssaako n’okunkuba naye nze namukoowa era saagala kuddamu naye wabula kye njagala agambe ku mukyala we akomye ejjoogo alekeere awo kujja ewange.\nNZE Justine Namakula nnina emyaka 30, mbeera Maganjo naye ekizibu kye nnina be balamu bange abeegasse ne muggya wange ne bannemya obulamu.\nNnina balamu bange babiri, omukyala n’omusajja nga bonna omwami wange yabaggya mu kyalo n’abaleeta awaka.\nMulamu wange omusajja we baamuleetera nga mulwadde era nze nnamujjanjaba, ate ye omukazi n’amufunira ssente atandike okukola.\nOmwami wange tumaze naye emyaka etaano era tulina abaana babiri. Mu biseera nga tetunnatandika kubeera na balamu bange, twali tuli bulungi, wabula bwe bajja omusajja n’akyuka.\nYatandika obutalekaawo ssente za mmere kubanga mulamu wange yali amugambye nti mbafumbira kawunga buli lunaku, nga buli lw’akomawo awaka atuukira mu kuyomba.\nBalamu bange baatuuka ekiseera ne bakyuka ne batandika okundiisa akakanja.\nBaatandika okupangira omwami wange omukazi omugagga ng’alina n’amayumba g’abapangisa nga bamugamba nti nze ndi mukadde ate sirina ssente.\nBaatandika okunvuma nga bwe bangobaganya awaka, era bwe baalaba nga sigenda kwe kugamba omwami wange n’atuleka mu nnyumba ne bamufunira omuzigo e Kawempe.\nMulamu wange teyakoma awo yagenda ewa bboosi wange eyali ankozesa n’amugamba nti ndi muzibu nnyo, ndi mubbi era angobe. Mukama wange yangoba ku mulimu era ne mmala ebbanga nga sikola.\nNaye oluvannyuma nafuna ssente ne nteekawo bizinensi nsobole okulabirira abaana bange kubanga omusajja we yagendera baali batubanja ssente z’ennyumba emyezi ebiri era ne nzisasula.\nBaatandika okunsoomooza nga bakozesa muggya wange okunvuma. Muggya wange yatandika okunnangira nti omusajja yandekawo kuba ndi mukadde.\nOkumanya muggya wange ammanyiira, ajja ewange n’asitula abaana bange n’abatwala ewuwe bwe mbanonayo n’abagaanira bwe nnyomba ng’agamba nti naye maama waabwe kubanga twagala omusajja omu.\nOkumanya omukazi oyo mujoozi, awaka alinayo omusajja era mufumbo, n’olumu bba yamusanga ne baze n’abakuba naye era omukazi yagaanira ku baze.\nAte omwami talina ky’addamu alinga gwe baawunza. Ajja buli kiro ewange ng’agamba nti azze kulaba ku baana n’akonkona, bw’alaba siggulawo ng’atandika okukuba oluggi ate nga lwa ndabirwamu ne ntya nti ayinza okulwasa awo ne muggulira.\nGye buvuddeko muggya wange yajja awaka n’asitula omwana wange n’amutwala, bwe nnamunona n’amugaanira.\nOluvannyuma bba wange n’amundeetera olwatuuka awaka n’ayomba nga bw’ankuba empi, nange kwe kumukuba.\nNnalumba ne muggya wange ne mmukuba ne bandoopa ku poliisi. Tewali yannyamba kuba mulamu wange yennyini ye yampaako obujulizi nti ndi mutemu.\nBUKEDDE W'OLWOMUKAAGA YATUUSE DDA KU KATALE:\nMaguja etuuzizza Meeya n'owapoliisi ku bunkenke\nOmusajja yanzaalamu abaana 3 n'ansuulawo\nYansaba ηηendeko ewaffe n'asanga awasizza omulala


Bukedde Online - Sheikh Kayiira abadde atabika Obusiraamu n'eddagala ly'ekinnansi\nBy Daphine Nakalyoowa\nAdded 17th November 2020\nOmugenzi Sheikh Kayiira\nOKUFA kwa Sheikh Muhamood Kayiira kulese ab'ebyobuwangwa, bannabyabufuzi ne bannaddiini nga bali mu kiyongobero olw'omukululo ogw'amaanyi\nKayiira yafiiridde mu maka ge e Masajja mu Makindye Ssaabagabo ku Ssande oluvannyuma lw'okulwalira akabanga.\nYaziikiddwa ku Mmande e Nakasoga - Kaliisizo mu disitulikiti y'e Kyotera. Abantu ababadde bamanyi Sheikh Kayiira bamwogeddeko ng'omusajja abadde oweebyewuunyo nti abadde yamalako nga muwogo.\nAbadde Seeka, musawo wa kinnansi, mutabuzi wa ddagala, mulimi, mukuumi wa butonde bwa nsi, musuubuzi, mukulembeze wa nnono ate nga munnabyabufuzi.\nSheikh Kayiira, afudde nga y'akulira olukiiko lw'abakadde mu NRM mu Makindye Ssaabagabo, ate nga yannyuka obwassentebe bwa NRM mu 2015 olw'obukadde\nYali ssentebe wa DP mu Makindye Ssaabagabo okuva mu 1980 okutuusa NRM lwe yajja mu buyinza mu 1986 n'afuuka ssentebe wa RC III okutuusa mu 1998 n'afuuka ssentebe wa LC III okutuusa mu 2006.\nObwakabaka bwe bwaddawo mu 1993, Sheikh Kayiira yalondebwa ku bwami bwa Kabaka obw'eggombolola y'e Makindye Ssaabagabo okutuusa lwe yawummula\nmu 2015 n'asikirwa Kigozi Sajjalyabeene, kati omubaka w'ekitundu ekyo mu palamenti.\nYasinga kwatiikirira ng'omulimi era omutabuzi w'eddagala ly'ekinnansi mu kibiina kye ekya ‘Gwowonya Eggere', ekyafuuka ekikubagizo olw'ebibiina by'abasawo b'ekinnansi okulwanaganira mu Uganda n'eddagala lyayo ne National Healers and Herbalists Association (NACOTHA) n'ebirala. Kino kiri awo e Masajja w'alina ebikolo by'eddagala ebya buli ngeri era ng'olumu yakyazaako eyali Minisita w'ebyobugagga ebikusike Gerald Sendawula n'amwewuunya.\nOkwo kw'abadde agasse okulomba edduwa kyokka nga bamaseeka abavubuka naddala\nAbatabuliiki tebakiwagira era naye olw'obutaagala kusika muguwa nabo, nga yeewala\nokuba Imaamu w'omuzikiti, yadde ng'abadde Seeka, Obusiraamu n'abuweerereza mu bwassentebe na bubaka.\nEBYAFAAYO BYA SHEIKH KAYIIRA\nSheikh Kayiira mwana nzaalwa y'e Nakasoga mu ggombolola y'e Kaliisizo mu disitulikiti y'e Kyotera mu ssaza ly'e Buddu. Kitaawe ye yali omugenzi Sheikh Sentamu.\nOkusinziira ku Sheikh Abdul Rahman Gitta bwe bamanyiganye n'omugenzi okuva mu 1977, Sheikh Kayiira naye kennyini abadde teyeekakasa mwaka gwe yazaalibwamu nti kyokka ng'abadde agamba nti awezezza emyaka 85 egy'obukulu.\nMu mboozi gye yalimu mu pulogulaamu ‘Omuntu w'abantu," ku Bukedde TV I, Sheikh Kayiira yagamba nti teyasoma kugenda wala naye eby'eddiini byo yabisomera\nBazadde be baali mu kibiina kya Africa Muslim Community Juma Sect Bukoto Nateete olumu ekyayitibwanga Juma Enkadde ekyakulemberwanga omugenzi Sheikh Abdullah Ssekimwanyi, Munnayuganda eyasooka okulamaga e Makka n'e Madiina mu\nYalejjesaako n'atuuka n'okugendako e Mbarara mu Ankole gye yava okujja ku kibuga.\nOlumu yanyumiza Abasiraamu abaali bamukyalidde ku lunaku lwa Eid El Fitri eya\n1998 gy'ataasobola kusaala olw'okugwira ekimbe, kyokka eyasaalirwa mu nnamutikwa\nw'enkuba, nti: ''Bwe nnali nkyali musajja muwejjere, nalina omuzigo gw'empangisa nga nsula ku kafaliso kokka wansi, nga sinnafuna na ssente zigula kitanda, naye\nnagenda okusisimuka ng'ekisenge kyonna kijjudde amazzi era kaabulako katono gammize omukka omusu."\nOkusinziira ku Sheikh Abdul Rahuman Gitta, ssentebe w'omuzikiti gw'e\nMasajja era Imaamu waagwo okuva mu 1979, agamba nti; Sheikh Kayiira yasenga e Masajja ku lw'e Busaabala mu 1971 teyalwa n'atandikawo omuzikiti na kati oguliwo nga ye ssentebe waagwo n'assaako n'essomero erimanyiddwa nga Masajja\nUMEA Primary School.\nImaamu eyasooka yali Sheikh Asuman Mugalu ng'amyukibwa Sheikh Gitta.\nMugalu yavaako, Gita n'akwata ng'amyukibwa Sheikh Isaac Kayiira, mutabani wa Sheikh Kayiira.\nMu muzikiti ogwo mwe muvudde ogw'e Namasuba ku luguudo lw'e Ntebe, Masjid Huda ogw'oku Ndikuttamadda, Masjid Anwar mu Masajja, Kibira zooni B, Masjid BM mu Masajja Kibira zooni A, ogw'omu Kikajjo n'ogwa Zindi zooni n'emirala\nmingi mu Masajja.\nAte ewaabwe e Nakasoga yazimbayo omuzikiti n'essomero ebyaggulwawo eyali Supreme Mufti Sheikh Zubair Kayongo.\nMu kibiina kya Bukoto Nateete, Sheikh Kayiira yali wa kinywi ne bamaseeka nga Sheikh Abdul Qadir Mbogo, eyalwa ennyo ku bwa disitulikiti Qadhi wa Kampala,\nne Sheikh Muhammad Mukongo oluvannyuma eyafuuka ow'okulusegere n'omugenzi Sheikh Kassim Mulumba eyali Chief Qadhi wa Uganda n'omugenzi Paulo Muwanga eyali omumyuka wa Pulezidenti era Minisita w'ebyokwerinda. Bamaseeka\nbano awamu ne kojja wa Sheikh Kayiira, Sheikh Anasi Ssessimba, baali bakinywi ne Idi Amin nga be baalombanga edduwa mu maka ga pulezidenti e Ntebe mu kiseera ekyo.\nSheikh Sessimba ewa Amin yali afuuse muko ng'ali ku lusegere ne maama Madiina Kimbowa Amin, nti era olumu Abanubbi baali baagala okumukwata ng'aliko ddiiru gye\nyali abayisizzaawo, ng'enjogera y'ennaku zino bw'eri, Madiina n'amulwanirira ng'agamba nti mwannyina.\nSheikh Gitta agamba nti Sheikh Kayiira abadde agenda na bigenda nga mu 1980 yaliko ku lusegere ne Dr. Paul Kawanga Ssemogerere eyali ssenkaggale wa DP, ate okuva mu\n1986 n'afuuka wa NRM kakongoliro amanyiddwa Pulezidenti Museveni era nga Polof.\nGilbert Bukenya we yabeerera omumyuka wa Pulezidenti, Kayiira y'omu\nbaali bamuwa amagezi.\nWadde abadde Seeka ng'akolagana n'abantu ab'eddiini zonna, amawanga gonna n'ebibiina byobufuzi era nga tasosola mu bantu.\nYawasa abakyala abasoba mu mukaaga naye nga tabeerangako na bakyala basukka mu basatu omulundi ogumu era alese abaana abasoba mu 40.\nOmulangira Dr. Hajji Kassim Nakibinge Kakungulu bwe baatabuka ne Mufuti wa Uganda Sheikh Shaban Ramadhan Mubajje olw'okutunda emmaali y'Obusiraamu ne kituusa n'eyali ssentebe Hajji Hassan Basajjabalaba okulekulira.\nSheikh Kayiira eyali\now'okulusegere n'abagenzi Sheikh Kassim Mulumba eyavuganyanga Sheikh Abdul Obeid Kamulegeya ne Sheikh Saad Ibrahim Luwemba eyavuganyanga ne Sheikh Hussein Rajab Kakooza, ku luno yadda ku ludda lwa Mulangira Nakibinge e\nKibuli naye nga tekitegeerekese oba Omulangira Nakibinge bwe yafuna obutakkaanya ne Sheikh Kamulegeya, oba abadde ku ludda ki.\nPulezidenti Museveni avudde e Rwakitura ng'asiima abalonzi\nBamukutte ne nnamba z'emmotoka\nPaaka ya Cooper Complex eggaddwa: Takisi zisindikiddwa mu paaka ya Usafi


Bukedde Online - Amagye gasaanyizzaawo ofiisi za Boda boda 2010 zonna\nMuseveni alabudde bannabyabufuzi abasosola...\nOkuzimba olutindo olupya e Jinja kuzzeemu...\nEbimu ku bintu ebisangiddwa mu ofiisi za Boda Boda 2010 ezisaanyiziddwaawo leero\nAMAGYE gakedde kuzingako ofiisi za Bodaboda 2010 e Bukesa okuliraana Club Ambiance ne bakwata abantu bonna bebasanze baddukanya ofiisi ne babakuba ku kabangali n’ebimu ku bintu byebabadde bakozesa.\nMuno, mubaddemu fayiro, ebimeeza, ebijegere byebasiba ku bodaboda, enjegere zebabadde basibisa abantu, ne kafankunaali omulala byonna ne bitwalibwa e Mbuya.\nAmagye okulumba e Bukesa, babadde bakakafu nti, ssentebe wa Bodaboda 2010 mu Kampala Central Antanansi Kafeero babadde baakumusangawo kyokka kyalabise ng’akyaalira ku nsiko okuva lweyasimattuka okukwatibwa ku Top Radio e Bwaise ku Lwomukaaga era tebaamusanzeewo.\nABA BODABODA BATABUSE BOOKEZZA OFIISi;\nE Bukesa; Eggulo, aba bodaboda mu Kampala beekungaanyiza ne batandika okukola omuyiggo ku ofiisi za Bodaboda 2010 zonna gyeziri. Baatandikidde ku y’e Bukesa ng’amagye gaakavaawo ne bamenya oluggi ne bayingira munda ne bapakulula buli kantu kebaasnze munda ne babikungaanya byonna ne babikumako omuliro.\nAbatuuze, baalabye ku ndaba kuki nga nabo balinga ababadde bakoowa edda ak’abinja kano era abavumu badduse mangu nebayingira mu ofiisi buli omu kyeyabadde asobola okwetikka nga kyaggyamu bwatwala ewuwe.\nE Nateete amasasi ganyoose;\nOlwavudde e Bukesa, baavuze pikipiki zaabwe ne balumba e Nateete ku ofiisi ezitwala Lubaga gyezaabadde. Baasanze nzigale ne bamenya oluggi ne bayingira munda. Muno, baasanzeemu pikipiki mpitirivu nga n’ezimu zikukuliddemu ate endala nga mpya zakakwatibwa ku bannanyini zo ababadde baakazigula.\nBaafulumiza ebintu byonna wabweru ne babikumako omuliro nga bwebakuna ncakaali wamu n’okusaakaanya. Abantu ku kitundu baakungaanye okulaba ekigenda mu maaso bakira nga nabo bawoza kimu ‘mubatuwonyezza babadde baatutama dda’.\nMu bintu byebaafulumizza mwabaddemu n’ebyawongo ebyabadde bisibiddwa mu kibbo ne babikumako omuliro.\nPoliisi okuva e Nateete, yabasanze bakyali mu ‘tumuza awedde tumuwonye’ nebakubamu amasasi okubagumbulula nebabuna emiwabo okwetaasa.\nOwa boda boda owa abaana 20 alemedde mu kkomera


Bukedde Online - "Embwa kati ye mukama wange"\nNatandika na 20,000/- omwaka oguwedde kati...\nWasswa agamba nti omwezi atunda embwa eziri wakati wa 70 ne 80 naye ng’obusinga buba buto. “Akatale kali mu bantu abatwetoolodde, be tukolagana nabo abalunda embwa nga beetaaga endyo ennungi.\nWasswa ng’alaga ezimu ku mbwa z’alunda.\nENSANGI zino, oyo asobola okuyiiya y’ayinza okutandikawo omulimu oba okufuna mu mulimu gw’akola. Ne John Paul Wasswa, omutuuze w’e Kyengera mu Wakimese zooni, alunda mbwa nga bizinensi era mw’afuna. Embwa azirundira waka, mu kifo kya ffuuti 100 ku 100 mwe yazimba ebiyumba 20 n’abisalamu obusenge mw’azissa.\nOlwaleero alina embwa 170 ez’ebika eby’enjawulo mw’aggya ssente.\nWasswa alina emyaka 47. Mutabani wa Esperito Banada eyali omutuuze w’e Kyengera. Anyumya: Nasoma ne ntuuka mu Yunivasite e Makerere era nfuna diguli y’obusomesa naye emirimu bwe gyambula kwe kuyiiya eky’okukola.\nBwe nalemwa okufuna mu ssomero lya Gavumenti, mu masomero g’obwannannyini gye nasomesanga nga bampa 200,000/- omwezi. Awaka taata yali alunda embwa, naye nga tassaamu ssaayansi.\nBwe natuula ne ndaba ng’akatale k’embwa weekali kuba bangi mu bibuga ne mu byalo baali tebakyazirunda, nze kwe kwemalira ku kuzirunda naye nga nzitaddemu amagezi ag’enjawulo.\nEmbwa ntandise kuzirunda mu mwaka gwa 2010, gy’emyaka mukaaga naye zimpadde essanyu mu bulamu bwange.\nWasswa ku kiyumba ky'embwa ze\nSimala galunda buli mbwa, naye ngoberera za lulyo. Awaka nnunda ebika by’embwa 11 naye ekika ekiyitibwa German Shepherd kye kisinga okuleeta ssente kubanga abasinga baziyita mbwa za poliisi.\nEno nnungi mu kukuuma awaka, ento ey’emyezi ebiri n’ekitundu ngitunda wakati w’emitwalo 50 ne 80 ate ekuze egula wakati w’akakadde kamu n’akamu ekitundu. Ku ddundiro lyange, ntunda embwa ezitali ntendeke n’entendeke.\nEzitali ntendeke ziba za ssente ntono ate era kisinziira ku kika. Okugeza ekika kya Boerboel, ebeera n’ettama eddene ate nga nnyimpi naye nga nkambwe, eteri ntendeke egula wakati w’akakadde kamu n’obubiri; naye bwe ngitendeka ebeera mu bukadde butaano. Naye bw’oba oyagala German Sheperd entendeke ezo ozongeramu!\nEbika ebirala bye nnunda mulimu Maltese, Jack Russell Terrier, Rottweiler, pettybull, Greatdane, Chiava, Japanese Spitz, Dobberman, Sheepdog n’ebika ebirala.\nNatandika na mitwalo 80, mwe nagula embwa emu ey’ekika kya Boerboel. Eno nagiggya Kenya kukuuma bisolo byange ebyali bibbibwa.\nOlw’okuba yali ekola bulungi omulimu, abantu abaagyegomba be bampa amagezi okutandika okuzirunda era okuva olwo siddanga mabega.\nEmabega bwe bumu ku buyumba, Wasswa mw’alundira embwa ze.\nEmbwa zino ezisinga naziggya South Africa, Kenya n’ebika ebimu bye nafuna wano mu Uganda.\nEmbwa zino mulimu ezisanyusa awaka, ezikuuma munda mu nnyumba, n’endala enkuumi nga zikoma wabweru. Zino ziseerebwa nnyo kuba era zirina entendeka ya njawulo n’obukodyo bwe tuziwa bwa njawulo.\nNaye ng’obubwa obuto bwe businga okukola ssente, kubanga akamu katandikira ku mitwalo 15 okutuuka ku 25 bwe kaba nga ka musaayi mutabule. Bw’oba oyagala ka lulyo olutali lutabule olwo nneeramula.\nEmbwa zisula mu nnyumba ez’enjawulo wadde nga nzirundira mu kifo kimu; ensajja nzisuza zokka n’enkazi zokka. Ezirinze okubwagula zisula zokka n’obuto bwokka. Kino tukikola okwewala okwetuusaako obulabe.\nWeetaaga ekifo embwa we ziddukira\nOlugero olugamba nti omwavu tagula mbwa, lutuukira bulungi ku bizinensi eno ey’okuzirunda. Bw’oba tomanyi kuzirabirira ate nga tozissaamu ssente era tojja kufunamu.\nWasswa agamba nti embwa emu enkulu erya emitwalo 20 omwezi, era y’emu ku nsonga lwaki eseerebwa mu kugitunda.\nMu ndiisa ennungi, embwa enkulu erina okulya omulundi gumu olunaku. Naye obuto bwo bulya buli kiseera. Buli luvannyuma lwa ssaawa ssatu nnina okuziteeramu amazzi. Nze embwa ezange zirya wakati w’essaawa 2:00 ne 3:00 ku makya.\nOkusobola okukekkereza ku ssente ze nsaasaanya ku mmere, nfuna kontulakiti mu lufula ez’enjawulo, ne nsasulayo ng'emitwalo musanvu ne bampa ebigumba, ennyama ense, enkoko ezifudde n’emmere endala.\nAbafumba ku mikolo, ku masomero nabo batuwa ku mmere. Bw’oba ogenze mu supamaketi okugula emmere eyitibwa Bobtail, akasawo aka kkiro ttaano katandikira ku 25,000/- okutuuka ku 60,000/- okusinziira ku kika. Kale bw’oba mu bizinensi eno eyinza okukuzibuwalirwa.\nEmbwa era tuziwa ebyenda n’emitwe gy’enkoko bye tuggya mu butale. Emmere esinga tugigatta mu buugi bw’embwa. Kano kaba kakuta akaggyibwa ku kasooli akalimu ekiriisa eky’amaanyi, kale embwa egejja era eba n’amaanyi.\nWadde mu Uganda tetulya mbwa, waliwo wooteeri ezimu ezizitugulako mu mpolampola, okuziriisa abagwira abangi abali wano!\nAbalala abatugulako biba bitongole ebyagala entendeke oba byo ze byetendekera okukuuma ebyamaguzi byabwe,” Wasswa bw’agamba.\nWasswa agamba: Embwa nnungi okulunda naye bw’ozisanga ng’enjala eziruma naawe mukama waazo zisobola okukwefuulira.\nNaye nze kino nakirabuukirira, bwe ndaba enkambwe ennyo nsooka kuziwooyawooya na mmere olwo ne nzituukirira. Bw’oba wazimanyiiza kulya ku ssaawa bbiri tosussaamu kuba ziba zijja kukutta.\nEmbwa zifa nnyo mu kiseera ky’okukuula amannyo, olina okuzirabirira, okuziwa ebigumba kwe zikuulira amannyo oba ebintu ebikaluba.\nEkiseera ekirala zifiira awo nga zizaala kuba embwa zitera okuzaala embuto ezitannakula bulungi.\nEmbwa zirina okugemebwa mu biseera byazo\nEmbwa tutandika okuzigema ku myezi esatu okutuuka ku mwaka gumu nga tuzigema obulwadde bwa Rabies obuzisuula eddalu.\nEnto tuzigema obulwadde obuyitibwa Parvovirosis omugwa akafuba n’ebirwadde ebirala. Buno tubugema ku mwezi gumu n’ekitundu. Nga wayise emyezi ebiri, embwa tugikuba cocktail vaccine, evumula endwadde ez’enjawulo omuli ne Hepatisis.\nEmbwa nzifunyeemu amaka, emmotoka bbiri omuli ne Benz, mwe mpeeredde abaana bange mu masomero amalungi n’ebirala bingi.\nKye nzizaako kufuna kifo kigazi ngaziye omulimu. Kino kijja kunnyamba mu kuzongerako obungi, okuzitendeka.\nNsaba omuduumizi wa poliisi, Gen. Kale Kayihura okumpa omukisa okumutulendekera embwa za poliisi kikendeeze ku buzzi bw’emisango.\nWadde okulunda embwa gwe mulimu ogusinga gwe nkola, naye nnunda n’ebyennyanja, enkoko n’ente. Nnina ekidiba kimu mwe nnundira engege. Nnunda ente musanvu ez’amata n’okulunda enkoko z’ennyama 500 buli kiseera.


GIWUNYE! Ebya Bryan White byonoonese, balagidde akwatibweGIWUNYE! Ebya Bryan White byonoonese, balagidde akwatibwe\nPalamenti ezzeemu okulagira ebitongole ebikuuma ddembe okunoonya Brian Kirumira amanyiddwa nga Bryan White akwattibwe ku misango gy’okukaka abawala akaboozi, okubattika embutto ssaako n’okubasindikiriza okuzigyamu.\nPalamenti okuyisa ekiragiro, kidiridde amyuka ssentebe w’akakiiko k’eddembe ly’obuntu Agnes Ttaka, okwanjula alipoota eraga ebyavudde mu kunoonyereza ku nsonga za Bryan White omwaka oguwedde ogwa 2020.\nOkusinzira ku Lipoota, ebyavudde mu kunoonyereza biraga nti Bryan White alina kyabimanyiko era ateekeddwa okwewozaako.\nMungeri y’emu bagambye nti, bagezaako okukyalira Bryan White okumugyako sitetimenti ku nsonga ezimwogerwako mu makaage kyokka yasangiddwa ali mu mbeera mbi nga mulwadde era ng’asizza ku byuma.\nAlipoota mu ngeri y’emu egambye nti n’abasirikale abaali ku Poliisi y’e Kabalagala mu kiseera nga Bryan White yenyigira mu kuzza ebikolobero, eragidde bakwattibwe ku bigambibwa nti bamuyambako era mu kiseera ekyo, yali tagambwako.\nOluvanyuma lw’okusoma alipoota, Palamenti kwesinzidde okuyita Minisita w’ensonga z’omunda mu ggwanga Gen. Jeje Odongo, okunyonyola ku bigambibwa nti abasirikale ku Poliisi e Kabalagala benyigira mu kuyambako Bryan White okuzza ebikolobero.\nTtaka agamba nti okunoonyereza, kulaga nti Bryan White musajja mukyamu nnyo era okumunoonya kutandikiddewo, akwattibwe, yewozeeko.\nBryan White ali ku misango gy’okudda ku baali abakozi be omuli abawala Stella Ndawula, Vivian Mutanda n’abalala okubasobyako n’okubasindikiriza okugyamu embutto wakati wa 2017 ne 2019.\nAte abazigu balumbye ekyalo kye Nalugamba, mu gombolola ye Malangala mu disitulikiti y’e Mityana ku ssaawa nga 8 ez’ekiro nga bagala okubba enkoko, embuzzi, ente ssaako n’ebintu ebirala.\nAbazigu bano balumbye ffaamu y’omukyala Nantongo Reste emanyikiddwa nga Rena Agro Send Limited nga bali 3 wabula ekirungi, omu akwattiddwa.\nAbabbi balumbye nti balina ennyondo, Emisuumeni, Ensuluulu ssaako n’ebintu ebirala.\nOmu ku bakozi, Ntale Frank agamba nti omukuumi wa ffaamu Arearia Robert, yasobodde okuyamba omu ku babbi okukwattibwa era oluvanyuma yakubidde Poliisi essimu.\nWabula omwogezi wa Poliisi mu bitundu bye Wamala, Racheal Kawala agambye nti Poliisi ekutte abantu 3 bagiyambeko mu kunnoonyereza omuli omubbi, omukuumi ssaako ne Manejja wa ffaamu.\nOkufuna ebirala – https://www.facebook.com/GalaxyFm1002/videos/214935263429487


Bukedde Online - 2 bakubiddwa amasasi mu kulonda\nABANTU babiri okuli n'omujaasi ali ku ddaala lya Major baakubiddwa amasasi agaabattiddewo mu biseera by'okulonda nga poliisi n'ebitongole by'okwerinda baabadde baakwasisa amateeka n'okukuuma obutebenkevu.\nEnanga ng’aliko by’ayogera ne Brig. Byekwaso ku kitebe kya poliisi e Naggulu ku Mmande. Ku kkono ye Frank Baine omwogezi w’ekitongole ky’amakomera.\nAbaafudde kuliko omujaasi wa UPDF Maj. Noel Mwesigye eyakubiddwa amasasi e Kikyuusa mu Luweero mu ngeri etannategeerekeka, Peter Ssebunya ow'okukyalo Lwanika mu Mpigi ng'ono yakubiddwa essasi mu kugumbulula abavubuka abaabadde beekalakaasa mu Nyendo - Masaka, nga bawakanya ebyabadde birangiriddwa akakiiko k'ebyokulonda.\nBetty Namugabo naye yakubiddwa essasi mu Nyendo e Masaka n'atwalibwa mu ddwaaliro gy'afunira obujjanjabi. Omwogezi w'amaggye, Brig Flavia Byekwaso yagambye nti amagye g'atandise okunoonyereza ku kyavuddeko okukuba Maj. Mwesigye amasasi kuba yabadde tali ku mulimu gwonna mu kitundu ekyo.\nYagambye nti abantu abamu baabadde n'ebigendererwa eby'okulumba abaserikale nga bakozesa ebissi omuli ne bbomu enkolerere. Yategezezza nti ab'ebyokwerinda baakoze ebikwekweto mu bitundu eby'enjawulo n'ebakwata abavubuka e Luzira, Kazo, Bwaise, Nyendo n'awalala. Yayongeddeko nti baakusigala nga bakuuma obutebenkevu.\nAgambibwa okubba ssente za mukama we bamukutte


Okudda kwa Yesu ng’emyaka olukumi ogy’okufuga kwe teginatuuka kwekuliwa?\nOkudda kwa Yesu ng’emya olukumi teginatuuka y’enzowooza egamba nti okudaa kwa Yesu kulituuka ng’obwakabaka obw’ekyasa tebunatuuka era obwakabaka obwo giriba emyaka lukumi egy’okufuga kwa Yesu ku nsi. Okusobola okutegeera era okuvuunula ebyawandiikibwa ebyogera ku biseera eby’enkomerero, waliwo ebintu bibiri ebirina okutegeerebwa obulungi: enkola entuufu eyokuvuunula ebyawandiikibwa nenjawulo wakati wa Isirayeeri(abayudaaya) n’ekanisa (omubiri gw’abakkiriza mu Yesu Kristu).\nOkusookera ddala, engeri entuufu eyokuvuunula ebyandiikibwa yetaaga ebywandiikibwa okuvuunulwa wamu(si kujayo lunyiriri lumu n’oluvuunula ku lwalwo). Kitegeeza nti ebyawandiikibwa bilina okuvuunulwa mu ngeri yemu bananyini bubaka gyebabuvuunula, abo abawandikirwako, bebaali bawndiikidde n’ebalala bonna mu buufu bwebumu. Kikulu okumanya baani omuwandiisi beyali awandiikidde, n’ebyafaayo byekyawandiikibwa omuntu kyayagala okuvuunula. Kikulu okumanya nti ebyawandiikibwa bivuunula byawandiikibwa. Kitegeeza nti ekyawandiikibwa kyogera ebiseera ebisinga ku nsonga eyayogerwako mu kyawandiikibwa ekirala. Kikulu okuvuunula ebyawandiikibwa nga biri wamu nebirala okusinga okutolamu olunyiriri lumu oba biri.\nEkisembayo, era nga ky’ekisinga okuba ekikulu, ebyawandiikibwa birina okutwalibwa mu ngeri eyabulijo, emanyikiddwa, era namakulu agokungulu okugyako ng’ekyawandiikibwa kiraga nti kilina amakulu agakwekeddwa. Amazima ag’okungulu tegagyawo kuba nti ekyawandiikibwa kilina amakulu amalala agomunda. Wabula kiyamba omuntu obutasoma amakulu agakwekeddwa ate nga amakulu g’ekyawandiikibwa tegakwekeddwa. Kikulu obutanoonya makulu ga munda okugyako nga kituufu eri amakulu agawamu ag’ekyawandiikibwa. Okufuula ekyawandiikibwa eky’Omwoyo ennyo kikyamu nnyo kubanga kigyawo obusobozi bwonna obw’okuvuunula ekyawandiikibwa mu butuufu eri oyo asoma ekyawandiikibwa. Awo kitegeeza nti bwokola bwotyo, tosobola kufuna amakulu matuufu kubanga buli omu aba namakulu ge okusinziira kwebyo ye byategedde. 2 Peteero 1:20-21 etujukiza nti, “ nga mumaze okutegeera kino, nti buli kigambo ekya bannabbi ekyawandiikibwa tekitegeeza kukoma kw'oyo yekka. Kubanga siwali kigambo kya bannabbi ekyali kireeteddwa mu kwagala kw'abantu: naye abantu baayogeranga ebyava eri Katonda, nga bakwatiddwa Omwoyo Omutukuvu.”\nBwokozesa enkola eyo ey’okuvuunula Bayibuli, okitegeera nti Isirayeeri (abaana ba Ibulayimu abakunsi) n’ekanisa (Abakiriza bonna ab’omundagaano empya) biba biwayi bibiri ebyenjawulo. Kikulu okutegeera nti Isirayeeri n’ekanisa byanjawulo kubanga kino byekitategerebwa bulungi, ebyawandiikibwa tebisobola kuvuunulwa byonna. Ebwawandiikibwa ebisinga okukyamizibwa mu kuvuunulibwa byewandiikibwa ebyogera ku bisuubizo Katonda byeyakola eri Isirayeeri( ebyatuukirizibwa n’ebyo ebitanatuukirizibwa). Ebisuubizo ebyo tebilina kukozesebwa ku Kanisa. Jukula amakulu agawamu gegasobola okututegeeza obunnabbi ky’ebutegeeza era gatusongera ku makulu agasinga okuba amatuufu.\nN’ensoga ezo nga zitegerekese bulungi, tusobola kakano okutuunulira ebyawandiikibwa ebilina endowooza egamba nti, “Yesu alidda ng’emyaka olukumi ogy’okufuga kwe teginatuuka” Oluberyeberye 12:1-3: “awo Mukama n'agamba Ibulaamu nti Va mu nsi ya nnyo, era awali ekika kyo, n'ennyumba ya kitaawo, oyingire mu nsi gye ndikulaga: nange ndikufuula eggwanga eddene, era naakuwanga omukisa, era naakuzanga erinnya lyo; era beeranga mukisa ggwe: nange naabawanga omukisa abanaakusabiranga ggwe omukisa, n'oyo anaakukolimiranga naamukolimiranga nze; ne mu ggwe ebika byonna eby'omu nsi mwe biriweerwa omukisa.”\nKatonda asuubiza Ibulayimu ebitu bisatu: Ibulayimu alibeera nabaana bangi, ensi eno elifuna era elituula mu nsi era n’omukisa ogw’ensi yonna guligya eri abantu okuyita mu Ibulayimu (Abayudaaya). Mu Oluberyeberye 15: 9-17, Katonda akola akkatiiriza endagaano ye ne Ibulayimu. Katonda akola kino nga yewa obuvunanyizibwa bwonna obw’endagaano. Kitegeeza nto tewali kintu kyonna Ibulayimu kyakola oba kyalemererwa kukola ekisoboa okulemesa endagaano eno okutuukirizibwa. Era mu kyawandiikibwa kino, ensalosalo zikubibwa ez’ensi Abayudaaya gyebatuulamu. Okumanya ensalosalo ezo mu biwanvu, soma Ekyamateeka 34, Ebyawandiikibwa ekirala ebyogera ku kisubizo eky’ensi bye, Ekyamateeka 30: 3-5, Ezekyeeri 20: 42-44.\nMu 2 Samwiri 7:10-17, tulaba ekisuubizo nga kikolebwa Katonda eri Kabaka Dawudi. Wano Katonda asuubiza Dawudi nti aliba n’abaana, era okuva mu baana abo Katonda alisimba obwakaba obw’emirembe gyonna. Kino kitegeeza obufuzzi bwa Kristu obw’ekyasa era obw’emirembe gyonna. Kikulu okumanya nti ekisuubizo kino kyasuubizibwa nga bwekiri era tekinatuukiribwa. Abamu bakiriza nti obufuzi bwa Sulemani bwatuukiriza obunnabi, wabula waliwo ekikyamu mu nzivuunula. Ensi Sulemani gyeyafuga terimu baana ba Isirayeeri leero. Jukira nti Katonda yasuubiza Ibulayimu nti abaana be balijjula ensi era balijirya emirembe n’emirembe. Era laba 2 Samwiri 7 egamba nti Katonda alisimba Kabaka alifuga emirembe n’emirembe. Sulemani yali tasobola kutuukiriza kisuubizo ekya Dawudi. N’olw’ekyo, kino ky’ekisubizi ekitanatuukirizibwa.\nKakano nga tumaze okutegeera ebyo wagulu, kebera ekyawandiiibwa. Okubikkulirwa 20:1-7. Emyaka 1000 ejogerwako mu kyawandiikibwa kino gifaanagana n’emyaka 1000 Kristu gyalifuga ku nsi nga Kabaka. Jukira ekisuubizo ekyaweebwa Dawudi ekyali kyogera ku mukulembeze kyogera ku mukulembeze era tekinatuukirira. Okuda kwa Yesu ng’emyaka olukumi era ekyawandiikibwa kino ng’ekyogera ku kukutuukirizibwa kw’ekisuubizo nga Kristu ali ku namulondo afuga. Katonda yakola endagaano ezitaliko bukwakulizo eri Dawudi ne Ibulayimu. Tewali kisubizo kyonna ku bino kitukkiridde. Okufuga kwa Yesu mu buliwo ku nsi y’engeri yokka esobola okutuukiriza endagaano nga Katonda bweyasuubiza.\nOkukozesa enkola ey’okuvunula ebyawandikibwa ng’otunuulira amakulu ag’okungulu ereta obutundutundu obwakakunizo okufunibwa. Ebunabbi bwona obukwata ku Yesu mu Ndagaano enkadde bwatuukirizibwa nga bwebwalagulwa. N’olw’ekyo, tulina okusuubira nti obunabi bwona obukwata ku kudda kwa Yesu okutuukirizibwa mu buliwo. Ensomesa oy’okudda kwa Yesu ng’obwakabaka obw’ekyasa tebunaba y’engeri yokka ekkiriziganya n’okuvuunula endagaano Katonda zeyakola n’obunabbi obw’enkomerero namakulu agasoka.